text:
Jesus
Jesus (griksk úttala av navninum Joshua, sum merkir "Harrin er Frelsarin") Kristus (upprunaliga grikskt orð, sum týðir "tann salvaði", so sum tað hebráiska Messias) var sambært tí kristnu læruni sonur Guds og sum doyði fyri syndir menniskjanna. Kristindómurin er heimsins størsti átrúnaður og er trúgvin á Jesus Krist sum harra og frelsara menniskjanna. Navnið kristindómur kemur eisini av orðinum "Kristus". Vit lesa um Jesus í evangeliunum í Nýggja Testamenti. Evangeliini eru fýra í tali. Matteus, Markus, Lukas og Jóhannes hava skrivað hvørt sítt. Teir kendu Jesus, sum var jødi, føddur í Betlehem í Júdea. Viðhaldsfólk Jesu trúðu, at hann var sonur Guds. Tá ið Jesus var um 30 ára gamalur, gekk hann um í Ísrael og boðaði nýggjan boðskap. Hann greiddi frá hugsanum sínum í søgum (líknilsum). Evangeliini siga frá undurverkum hansara, sjúk grøddi hann og vakti upp deyð.
Summi óttaðust, at Jesus fór at eggja til uppreistur móti rómverjum, ið ráddu Palestina. Jesus varð handtikin, avhoyrdur og dømdur til deyða. Hann sýndi seg fyri næstu viðhaldsfólkunum, eftir at hann var deyður. Teir trúðu til fulnar, at Gud hevði reist hann upp frá deyðum. Kristna kirkjan er grundað á hesa trúgv. Boðskapurin um Jesus varð skjótt borin um alt Rómverjaríki.
Kristus er eitt grikskt orð. Tað merkir kongur. Fólk, ið trúgva á Jesus Kristus, verða rópt kristin. Ta kristnu trúnna nevna vit kristindóm. Á arábiskum máli eitur Jesus Isa, og muslimarnir rokna hann sum profet.
Innihaldsyvirlit
- 1 Bakgrund
- 2 Lívssøga
- 2.1 Føðing Jesusar
- 2.2 Vísmenninir úr Eysturlondum
- 2.3 Maria og Jósef finna Jesus sitandi í samrøðu við teir skriftlærdu
- 2.4 Jesus verður doyptur av Jóhannesi doyparanum
- 2.5 Jesus verður freistaður av djevlinum í oyðimørkini
- 2.6 Jesus kallar sínar fyrstu lærusveinar og fer undir at prædika
- 2.7 Jesus ger fyrsta undirverkið
- 2.8 Jesus riður inn í Jerúsalem og rekur sølumenninar úr templinum
- 2.9 Pínslusøgan
- 2.10 Heilaga kvøldmáltíðin
- 2.11 Svikagerðin
- 2.12 Krossfestingin
- 2.13 Gravleggingin
- 2.14 Uppreisnin
- 2.15 Himmalsferðin
- 3 Merki kristindómsins
- 4 Jesus í Islam
- 5 Ávísingar úteftir
- 6 Hygg eisini at
Bakgrund[rætta | rætta wikitekst]
Jesus var ísraelskur jødi og av fátækum fólki í Nasaret í Galilea í Norðurísrael. Hann var føddur í einum fjósi í Betlehem tætt við Jerúsalem í Ísrael, meðan mamma hansara Maria og festarmaður hennara Jósef vóru á ferð at verða skrivað í manntal. Hann var smiður, men 30 ára gamal gavst hann at arbeiða og fór um landið at boða læru sína og grøða sjúk. Viðhaldsfólk hansara vórðu kallað lærusveinar, og av teimum valdi hann sær 12 høvuðslærusveinarnar ella ápostlarnar, sum teir eisini verða nevndir. Gitnastu lærusetningar hansara eru í Fjallataluni, har Jesus sigur, at menniskjan skal óttast og æra Gud og elska næsta sín sum sjálvan seg.
Tey kristnu trúgva, at Jesus varð borin í heim sum sonur Guðs, og um tey gera eftir boðum hansara, fáa tey fyrigeving syndanna og sleppa inn í himmiríkið. Tey tala um Jesus sum Kristus, ið kemur úr grikskum máli og merkir "hin salvaði", ella "Messias" á hebraiskum. Jesus livdi í Ísrael fyri umleið 2.000 árum síðan. Tá ið hann var deyður, stovnaðu tey, ið tóku undir við læru hansara, ein felagsskap, sum var byrjanin til ta kristnu kirkjuna. Jesu lív hevur í øldir hugtikið listafólk, og nøkur av størstu listaverkunum vísa hendingar úr lívi Jesusar.
Orðið evangelium merkir ”góð tíðindi”. Tey, ið tóku undir við Jesu læru, nýttu tað, tá ið tey skuldu tala um hann, men seinni fór tað at merkja tað, sum evangelistarnir – Matteus, Markus, Lukas og Jóhannes – høvdu skrivað. Markus og Jóhannes hoyrdu til teir tólv fyrstu lærusveinarnar; Markus og lærusveinurin Barnabas vóru systkinabørn; Lukas var í tí fyrsta kirkjuliðnum í Antiokia. Í kristiligari list er ímyndin av Matteusi ein eingil, Markus leyva, Lukas oksi, og Jóhannes ein ørn.
Lívssøga[rætta | rætta wikitekst]
Føðing Jesusar[rætta | rætta wikitekst]
Søgan sigur, at Maria og Jósef vóru trúlovað og skuldu giftast, tá ið Gabriel høvuðseingil sýndi seg fyri Mariu og segði henni, at hon skuldi bera Guðs son í heim. Hendingin er kend sum boðanardagur Mariu, ið er 25. mars; 9 mánaðir fyri jóladag. Gabriel bað Mariu kallað barnið Jesus, sum kemur av tí hebraiska Joshua, ið merkir ”Jehova er frelsa”. Boðanin er eitt nógv nýtt myndevni í kristiligari list. Barnið var gitið av Heilaga andanum, og á mongum málningum sæst andin í dúgvulíki sveima niður á Mariu.
Heilaga landið var rómverskt um Jesu føðing, og tá ið Augustus keisari gav boð um manntal, mátti ein og hvør fara til ættarbygd sína at vera taldur. Jósef og Maria fóru úr Nasaret til Betlehems. Tá ið tey komu hagar, var tíðin komin, at hon skuldi eiga. Einki rúm var fyri teimum í tilhaldshúsinum, og tí fóru tey í eitt fjós í einum helli. Har varð Jesus føddur, og Maria legði hann í krubbu ella trog hjá kríatúrunum, og hagar komu einglar at kunngera føðingina og at tilbiðja hann. Jesu føðing er eitt av høvuðsevnunum í kristiligari list. Frá 15. øld verður Jesus viðhvørt vístur sum heimsins ljós. Næstan allir málningar, ið lýsa føðingina, sýna ein oksa og ein asna, ið tilbiðja Jesubarnið.
Tá ið Jesus var føddur, kom ein eingil til hirðarnar á markini. Í fyrstuni vóru hirðarnir bangnir, men tá ið eingilin kunngjørdi teimum gleðiboðini, vórðu teir glaðir. Og í somu stund var hjá einglinum ein fjøld av himmalskum herskarum, sum lovaðu Guði. Teir eggjaðu hirðunum til at fara at finna Jesubarnið og tilbiðja tað. Hirðarnir, ið umboða tað vanliga fólkið, eru bilsnir og ovurfegnir at hoyra um frelsaran.
Vísmenninir úr Eysturlondum[rætta | rætta wikitekst]
Vísmenninir, stundum umtalaðir sum teir tríggir kongarnir, fylgdu einari leiðarstjørnu úr eystri til tess at bera Jesusbarninum gávur. Heródes kongur í Jerúsalem frætti hesi tíðindi, og honum dámdi illa at hoyra um ein nýggjan jødakong. Heródes bað vísmenninar siga sær, hvar barnið mundi vera, men teir vórðu ávaraðir í dreymi og fóru tí av stað aftur og søgdu honum einki. Heródes var frá sær sjálvum og beyð, at í Betlehem skuldu øll dreingjabørn, yngri enn 2 ár, drepast.
Vísmenninir hoyrdu til ein prestaskap í gamla Persia. Teir fingust við stjørnuspáfrøði og týddu dreymar, og gjørdust sosatt kendir sum ”vísir menn”. Í yngri frásøgum verða teir ofta nevndir kongar og eita Kaspar, Melkir og Baltasar. Seinni í miðaldar- og renesansulistini eru teir eisini vorðnir umboð fyri teir tríggjar heimspartarnar Asia, Afrika og Evropa, sum tá vóru kendir.
Maria og Jósef finna Jesus sitandi í samrøðu við teir skriftlærdu[rætta | rætta wikitekst]
Tá ið Jesus var 12 ára gamal, høvdu Maria og Jósef hann við til Jerúsalems at halda páskir. Hátíðarhaldið vardi eina viku og var til minnis um ta ferðina, tá ið ísraelsfólk vóru fríað frá trældóminum í Egyptalandi. Tey fóru heim aftur til Nasaret í fylgi við nógvum øðrum fólkum, tá ið Maria knappliga skilti, at sonur teirra var ikki við í ferðalagnum. Hon og Jósef skundaðu sær tí aftur til Jerúsalems og leitaðu í samfullar tríggjar dagar, til tey at enda funnu Jesus í templinum. Har sat hann og skifti orð við teir jødisku lærumeistararnar.
Menninir, sum Jesus talaði við í templinum, verða stundum nevndir lærarar, læknar, vísmenn ella skriftlærdir. Teir vóru væl lærdir menn og høvdu sum starv at útleggja jødiska lógina. Teir fingu nógv vald, kunnaðu fólkið um lógina og gjørdust dómarar í Sanhedrin, sum var domstólur og ovasta ráðið í Jerúsalem. Teir vóru eisini knýttir at trúarbólki farisearanna.
Jesus verður doyptur av Jóhannesi doyparanum[rætta | rætta wikitekst]
Jóhannes doypti fólk í Jordanánni til tess at vísa, at tey iðraðu seg um allar syndir sínar, og at tey nú vóru rein. Mong komu bæði úr bygd og bý at síggja hann. Ein dagin kom Jesus at hoyra Jóhannes prædika og at verða doyptur av honum. Jóhannes helt, at hann sjálvur átti at vera doyptur av Jesusi, men læt sær kortini eftirlíka. Eftir dópin talaði Guð, soleiðis at ein og hvør skuldi vita, at Jesus var sonur hansara. Tey fyrstu kristnu tóku dópin til sín sum ein hátt at vísa sambandið við Jesus og kirkjuna. Einglar síggjast ofta á málningum av dópinum.
Jesus verður freistaður av djevlinum í oyðimørkini[rætta | rætta wikitekst]
Eftir dópin fór Jesus út í oyðimørkina og fastaði fjøruti dagar. At enda háðaði Sátan hann við trimum freistingum. Jesus skuldi sýna honum, at hann var sonur Guðs, og at hann kundi gera steinar til breyð, stoyta seg oman hægst av templinum í Jerúsalem og at enda njóta alt heimsins ríkidømi, um hann vildi tilbiðja Sátan. Men Jesus læt seg ikki freista.
Jesus kallar sínar fyrstu lærusveinar og fer undir at prædika[rætta | rætta wikitekst]
Tá ið Jesus fór undir at prædika í Galileu, valdi hann sær út tólv menn at vera teir fyrstu lærusveinarnir ella boðberar. Teir fyrstvaldu vóru brøðurnir Pætur og Andrias, sum royndu á Genesaretsvatninum, men fingu lítið. Jesus beyð teimum at seta gørnini einaferð afturat, og teir so gjørdu og fingu so mikið, at tað fylti upp í tveir bátar. Á hendan hátt sýndi Jesus sínum fyrstu lærusveinum, hvussu teir kundu hjálpa honum at savna nógvar lærusveinar og fáa fólk at venda um og trúgva á hann.
Jesus ger fyrsta undirverkið[rætta | rætta wikitekst]
Í Nýggja Testamenti verður fleiri ferðir greitt frá, at Jesus gjørdi kraftagerðir. Hitt fyrsta almenna undrið hendi í bygdini Kána, hagar Jesus, móðirin og nakrir av lærusveinum hansara vóru boðin í brúdleyp. Undir borðhaldinum varnaðist Maria, at einki vín var eftir, og segði tað við son sín. Stillisliga beyð Jesus tænarunum at fylla seks stór ker við vatni og síðan lata høvuðskokkin smakka á. Teir so gjørdu og vórðu stórliga bilsnir, tá ið teir skiltu, at vatnið var vorðið vín.
Jesus riður inn í Jerúsalem og rekur sølumenninar úr templinum[rætta | rætta wikitekst]
Tá ið teir nærkaðust Jerúsalem, segði Jesus lærusveinunum, hvar teir mundu finna eitt ásin við fylli. Síðan reið Jesus á fylinum tann seinasta partin á ferð sínari. Fólk høvdu frætt, at Jesus skuldi koma, og komu í hópatali hagar at síggja hann. Sunnudagurin fyri páskir, Pálmasunnudagur, verður hildin til minnis um hesa hending.
Tá ið Jesus kom í templið í Jerúsalem, reittist hann av at síggja, at tað vorðið sølutorg. Hann fekk sær snøri í hond og rak handilsmenninir við sínum neytum á dyr og koyrdi í sama viðfangi borðið hjá peningavekslarunum um koll. Hann segði við teir, at “hús mítt eigur at vera eitt bønhús; men tit hava gjørt tað til eitt ránsmannabøli”. Jesus var ikki vanur at fara soleiðis fram, men hendingin vísti, at hann vildi beina henda ósiðin burtur.
Pínslusøgan[rætta | rætta wikitekst]
Jesus boðaði frá, at hann fór at vera svikin og tikin av døgum. Teir seinastu – og týdningarmestu – dagarnir í lívi hansara á fold verða nevndir pínslusøgan, sum eru líðingarnar og pínslurnar, hann mátti tola, frá tí hann kom til Jerúsalems og til krossfestingina og uppreisnina. Páskirnar og dymbildagavikan verða hildnar til minnis um hesar hendingar. Tær ymsu hendingarnar í pínslusøguni eru ofta og væl viðgjørdar av listafólki.
Heilaga kvøldmáltíðin[rætta | rætta wikitekst]
Heilaga kvøldmáltíðin var seinastu ferð, Jesus sat til borðs við lærusveinunum í Jerúsalem, áðrenn hann var tikin. Hendingin fekk seinni ómetaligan týdning fyri tey kristnu og gjørdist evnið fyri mong listaverk. Vanliga vóru tey málað sum freskur (kálkmálningar) á veggir í matarhøllum í t.d. kleystrum. Soleiðis var eisini við teirri víðagitnu freskuni eftir Leonardo da Vinci (1452-1519). Tíverri byrjaði málningurin skjótt at farast og er tí umvældur fleiri ferðir. Kristni siðurin at fara til altars í kirkjuni er til minnis um heilagu kvøldmáltíðina. Presturin gevur gestunum breyð og vín til minnis um seinastu ferðina, Jesus sat til borðs saman við ápostlum sínum.
Svikagerðin[rætta | rætta wikitekst]
Jesus hevði greitt fylgdarfólki sínum frá, at hann fór at vera svikin og tikin av lívi. Tað var kortini ein skelkandi løta, tá ið hann segði teimum 12 lærusveinunum, at ein teirra var svikjari. Evangeliini siga, at Judas Iskarjot hevði gjørt avtalu við høvuðsprestarnar fyri máltiðina: “Tann, sum eg kyssi, hann er tað; takið hann og farið tryggiliga avstað við honum”. Nakað seinni visti hann høvuðsprestunum á, hvar Jesus helt bøn saman við hinum ápostlunum. Høvuðsprestarnir guldu Judasi 30 silvurmyntir afturfyri.
Krossfestingin[rætta | rætta wikitekst]
Jødiska ráðið og høvuðsprestarnir dómfeldu Jesus fyri at siga seg vera son Guðs. Rómverski landshøvdingin, Pontius Pilatus, royndi at sleppa undan at døma Jesus, men læt hann so upp í bøðilshendur. Jesus var krossfestur saman við tveimum ránsmonnum. Krossfestingin hevur verið sýnd á mangan hátt í kristiligari list. Við hvørt er stórur dentur lagdur á ræðuleikan og sorgina.
Gravleggingin[rætta | rætta wikitekst]
Jósef úr Arimatea, sum sat í jødiska ráðnum, og lærusveinur í duldum, bað Pilatus um loyvi at jarða líkið. Nikodemus, ein fariseari, sum eisini hevði tikið við trúnni, hjálpti Jósefi at taka likamið av krossinum. Teir vaskaðu og sveipaðu tað í línklæði. Líkið var borið í ein garð tætt við og lagt í eina nýhøgda grøv.
Uppreisnin[rætta | rætta wikitekst]
Triðja dagin eftir sín deyð á krossinum reis Jesus uppaftur. Hendingarnar í sambandi við uppreisnina eru umtalaðar á ymsan hátt í evangeliunum. Summar frásagnir siga, at hermenn hildu vakt við grøvina. Tað høvdu teir jødisku høvuðsprestarnir biðið um, so at lærusveinarnir ikki kunda stjala likamið og siga, at Jesus var risin upp. Hjá Jóhannesi stendur, at Maria Magdalena hittir hin upprisna Jesus, ið seinni eisini sýndi seg fyri lærusveinunum. Eftir himmalferð Jesusar hildu ápostlarnir á at boða gleðiboðskapin og grundaðu ta kristnu kirkjuna.
Himmalsferðin[rætta | rætta wikitekst]
Fjøruti dagar eftir uppreisnina fór Jesus til himmals, og tað sóu lærusveinarnir. Tá stóðu teir á Oljufjallinum og sóu hann verða tiknan upp, og eitt skýggj huldi hann fyri eygum teirra. Tá knappiliga stóðu tveir menn í hvítum klæðum hjá teimum. “Hví standa tit her og hyggja upp til himmals?” spurdu teir. “Hesin Jesus, sum er upp er tikin frá tykkum til himmals, skal koma aftur á sama hátt, sum tit sóu hann fara”.
Merki kristindómsins[rætta | rætta wikitekst]
Á Jesusar døgum vóru enn mong, sum settu seg upp ímóti rómverska hersetingarvaldinum, og teir uppreistrarmenn, ið vórðu tiknir, vórðu krossfestir. Tá ið Jesus hevði boðað læru sína í 3 ár, hevði hann fingið so ilt í høvuðsprestarnar, fariseararnar og teir skriftlærdu, tí hann hevði havt harðliga at teimum fyri falslæru, at teir fingu hann givnan upp fyri rómverska yvirvaldinum, dømdan til deyða og krossfestan. Frá tí degi hevur krossurin eyðkent Jesusar læru - Kristindómin.
Jesus í Islam[rætta | rætta wikitekst]
Jesus er ein týdningarmikil persónur í Koranini (Al-Qur'an), har hansara navn (Isa) verður nevnt 25 ferðir. Jesus er ein av týdningarmestu boðberunum hjá Gudi (Allah), og hann má síggjast sum ein fundamentalur partur av veraldarmynd islams. Uppfatan islams av Jesusi hevur nógv til felags við tær bíbilsku frásagnirnar, so sum trúgvin á jomfrúføðingina, Jesus sum tann ið grøðir og ger undurverk, Jesus sum lærir o.s.fr.[tørvar keldu] Jesus reis eisini upp til Himmals sambært islam, og nógvir muslimskir teologar trúgva, eins og tey kristnu, at Jesus skal koma aftur í skýnum[tørvar keldu]. Jesus verður ellivu ferðir nevndur al-Masih (Messias eller Kristus) og í Sura 3,45 verður hann nevndur Kalimatullaah (Guds orð).
Munurin millum islam og kristindóm er, at muslimar ikki trúgva á Jesus sum 'Guds son'. Í islam verður Jesus mettur sum ein profetur, har tey kristnu trúgva, at Jesus tosar um 'Heilaga Andan' tá hann nevnir talsmannin ið hann skal senda, so trúgva muslimarnir, at hesin talsmaðurin ið Jesus segði at hann skuldi senda, var Muhammed profetur.


c: text/html

text:
Ynskir tú at stovna hesa kontuna ? Set teg í samband við okkum, og vit vegleiða tær.
Avtaluinnlán
Avtaluinnlán er eitt innlán, har tú og bankin gera avtalu um eina fasta rentu í eitt fast tíðarskeið. Hesar avtalur verða gjørdar við øll, ið hava tørv á tí.
Kundar við avtaluinnláni eru t.d.:
- virkir, sum hava stórt gjaldføri í eitt ávíst tíðarskeið
- íleggjarar, sum leggja seg kontant, tí teir eru ivasamir um marknaðin í eitt ávíst tíðarskeið
- tey, sum hava ein kapital, tey til hvørja tíð vilja hava lætta atgongd til
Tað er eisini møguligt at gera Avtaluinnlán í fremmandum gjaldoyra.
Tað er møguligt at fáa eina betri rentu, enn rentuna á dagligu rakstrarkontuni, fyri eitt lutfallsliga stórt gjaldføri í eitt ávíst tíðarskeið.
Alt eftir upphæddini, kann avtala gerast, soleiðis at hon nøktar tørvin hjá ánarinum.
Sama er galdandi fyri Avtaluinnlán í fremmandum gjaldoyra.
Avtaluinnlán verða bert gjørd fyri størri upphæddir.
Skal avtala gerast fyri yvirskotsgjaldføri í rakstrinum í styttri tíðarskeið, skal upphæddin vera av ávísari stødd í mun til dagliga gjaldføri, meðan treytirnar til upphædd eru øðrvísi, um tað er ein íleggjari, sum nýtir Avtaluinnlán sum plaseringshátt.
Rentan verður ásett í mun til dagligu handilsrentuna ímillum peningastovnar, CIBOR (Copenhagen Inter Bank Offered Rate).
Bílegg
Nýggjur kundi
Gerst kundi í Eik - tað er skjótt og lætt.

robotstxt: allowed

filter: keep


text:
Konflikt atferð
Dyrenes beskyttelse hevur gjørt ein faldara um at kenna konflikt atferð hjá hestinum. Hetta er sera vanligt og upplýsingarnir her ger tað lættari hjá hestafólk at kenna aftur hesum og viðgera tað.
Les faldaran her
DØMI UM TREININGSØVILSIR
Fylgjandi grundleggjandi øvelsir kann gerast við hestinum í grímu og eitt 4 m band. Meiningin er at nýta kropsmál og rødd til signal ella eitt lætt trýst við hond ella reiðskap (band, ein stuttur stavur ella eina stutta písk) og fáa hestin at lurta eftir hesum. Tren ymiskar øvilsir og ikki ov leingi í senn, hestar læra sera skjótt og tíma ikki at blíva við at gera tað sama. Best er at trena eitt sindur og ofta.
Bakka og bremsa:
Lær hestin at bakka á signal. Somuleiðis at stoppa frá fet, fara niður í fet frá trav.
Spitari;
hesturin skal ganga beint fram í fet og trav.
Stýring;
hesturin skal flyta aksluna ella afturpartin til síðuna.
Standa;
hesturin skal standa púra stillur uttan at vera bundin meðan tú stendur burturfrá.
Sirklar;
hesturin fer høgru- ella vinstrumegin runtanum teg og tú avgerð gongulag og ferð. (Legg til merkis at hetta ikki er at dríva hestin runnt, men at hann skal akta eftir signal).
Natúrlig hestahandfaring
Mátin at samskifta við hestinum uppá er grundað á tað (krops)málið, ið hestar brúka sínámillum, harav navnið "natúrlig" hestahandfaring og hetta krevur, at ein setur seg inn í hvussu hesturin livir og samskiftir natúrliga.
Grundleggjandi fyri at fáa felagsskap við hestinum er, at hann hevur virðing fyri og álit á okkum og tað fær hann, tá vit eru konsekvent og ikki nýta makt ella harðskap. Hesturin er frá nattúruni eitt djór, ið verjir seg við at flýggja og tí er tað ein grundleggjandi fyrimunur í handfaringini, at hesturin altíð kennir seg tryggan og hevur hug at vera hjá okkum.
Av stórum týdningi í treningini av hestinum er "positiv forsterkning", ella lættari sagt - rós. Í hesum hevur timing hevur alt at siga, tí hesturin skal hava rós fyri akkurát ta atburðina, sum vit ynskja at fremja og tað vil ofta siga í ta løtuna hann ger tað.
Natúrlig hestahandfaring hevur helst verið kent so leingi sum menniskjað hevur brúkt hestar og fyrsta bókin um evnið er skrivað í ár 350 áðrenn okkara tíðarrokning av Xenofon í Grikkinlandi. Seinastu 30 árini er hesin hugsunarhátturin blivin alt meira altjóða viðurkent og har eru nógvastaðni ein kann heinta inspiratión til at arbeiða við sínum hesti. Fólk, ið eru kennt innanfyri natúrlig hesthandfaring, eru millum annað;
Monty roberts (USA)
Pat parelli (USA)
Linda Tellington Jones (USA)
Klaus Hempfling (Týskland)
Ute Lehman (Týskland)
Alexander Nevzorov (Rusland)
Carolyn resnick (USA)
Bent Brennerup (Danmark)


text:
- Tíðindi, mentan og ítróttur
159.000 krónur upp á pennar
159.049 krónur, íroknað mvg.
So nógvan pening brúkti stjórnarskrivstovan hjá Tórshavnar kommunu uppá pennar fyrstu tvey árini av hesi býráðssetuni.
Hetta vísir innlit, sum Kringvarpið fekk fyrr í ár. Størsti parturin av peninginum er brúktur til Sheaffer-pennar, sum Innspark selur.
20. november 2013 keypti kommunan 50 pennar fyri 345 krónur stykkið. Stjórnarskrivstovan var so væl nøgd við pennarnar, at hon árið eftir keypti 300 pennar afturat.
Brúktir til gávur
Til samans keypti Tórshavnar kommuna sostatt Shaeffer-pennar fyri góðar 137.000 krónur uppá tvey ár.
"Pennarnir verða brúktir sum gáva í sambandi við serlig hatíðarhald," skrivar stjórnarskrivstovan hjá kommununi til Kringvarpið.
Shaeffer-pennarnir eru tó ikki teir einastu fínu pennarnir, sum stjórnarskrivstovan hevur keypt. Tá nýggja býráðið varð mannað, fingu nýggju býráðslimirnir hvør sín Mont Blanc-penn fyri til samans 21.9000 krónur, íroknað mvg.
Sí eisini


text:
Tunlarnir hava smalastu breytina av øllum tunlum í Føroym (2,8 m), eisini smalari enn Hvalbiartunnilin (3,3 m) sum var boraður áðrenn tunlarnir norður um Fjall. Hetta eru eisini lægstu tunlar í Føroyum, við einans 3,1 m hædd.
Tunlarnir hava bert eina breyt, tí má mótkoyrandi ferðsla halda av, tá ið bilar møtast. Møtiplássini eru ymisk í stødd og summi kunnu bara hýsa einum bili. Tí er tað javnan at smærri og størri ferðsluproppar koma í tunlarnar.
Tunlarnir hava eingin ljós, tí at tað er ov lítil pláss í tunlinum. Í dag eru rýmingarljós skrúvað á veggin í tunlunum. Av tí, at tað er trongt í tunlunum, er tað avmarkað hvussu væl telefonsambandið riggar í tunlinum, eru nógvir bilar inni samstundis kann sambandið gerast heilt vekk. 50 ára gomlu tunlanir hava ongantíð haft útvarpssamband
Tað er lætt at lýsa trygdina, har er eingin. Umleið 50 ungdómar fara við bussi til Klaksvíkar í skúla og heimaftur hvønn gerandisdag. Bussurin er 2,55 metrar breiður, og breytin er 2,80 metrar breið. Tað gevur seg sjálvt, at har er einki at geva av. Tað er nóg illa pláss at fáa hurðina upp á bussinum, og sera torført at fáa avskipað øll hesi fólkini í einari so trongari støðu, har tíðin er óhugnaliga knøpp. Bara minuttir.
Ein greið niðurstøða av trygdarvenjingum, sum hava verið, er, at tað er ikki forsvarligt at senda sløkkiliðsfólk inn at sløkkja, um tað kemur eldur í, tí at hitin sleppur ikki burtur og fer tí upp um 1000 stig celsius.
Tunlanir liggja umleið 80 til 95 metur upp frá sjóvarmálanum. Tann langa tilkoyringin til tunlanir og stutta millum tunnlanir eru sera torførar at koyra, tá ið kavi er.
Miðal ferðslan í 2017 var 1311 bilar um dagin, ið er nógv tað mesta fyri ein einsporaðan tunnil í Føroyum
Eftir at tunlanir vórur lidnir í 1967 og byrgingin um Hvannasund kom nøkur ár senni, valdu nógv at seta búgv í bygdunum norðanfyri, serliga seinast í 70'inum og fyrst helvt av 80'inum vórðu sera nógv hús bygd. Tá hevði man longu staðfest, at tunlanir vóru ov smáir og vandamiklir til tørvin. Onki ljós, ongin trygd, nógv gass og ferðslan var økt nógv, serliga vóru tað stórir bilar, sum vóru til ampa.
Heini O. Heinesen vísír í skrivligum fyrispurningi á, at longu í 1984 var fyrstu ferð tosa um at fáa tvísporaða breyt norður um fjall.
Í 1987 varð uppskot lagt fram á tingi um at gera tunnil við tveimum breytum, men einki hendi. Hóast óteljandi áheitanir um at bøta um viðurskiftini og at gera nýggjar tunlar hava verið frammi seinastu 30 árini, er framvegis einki hent.
Eftir aldarskifti komu tunlanir í verklagslógina sum nummar tvey á listanum. Karsten Hansen nevndi í tinginum, at tað bleiv lagt í kortið so tíðliga sum í 1999 at tunlanir skuldu gerast so skjótt tað var ráðiligt.
1. Hovstunnilin
2. Tunlar Norður um Fjall
3. Hvalbiartunnulin
Brádliga gjørdist Viðareiðistunnulin háaktuellur og tunlarnir norð um Fjall gjørdist nummar trý á listanum. Ein verkætlan uttan fígging og politiskan vilja.
1. Viðareiðistunnil
2. Hvalbiartunnulin
3. Tunlar Norð um Fjall
Í orðaskiftinum til tann skrivliga fyrispurningin frá Heina O. Heinesen 8.Mars 2011, kunnu vit hoyra bæði Jákup Mikkelsen, Eyðgunn Samuelsen og Bjørn Kalsø siga, at tað er rættast at gera viðareiðistunnulin fyrst. Hetta er ímóti betri vitan - tí tey gjørdu ímóti tilmælinum frá Landsverk. Tilmælið vísti á, at tað var meira ferðsla og fleiri óhapp. Hóast vit vita at Viðareiðisvegurin kann vera vandamikil, var og eru tað ikki hagtøl í benda á tað. Viðareiðisvegurin hoyrdi til klassan 0 til 0,75 óhapp/km/ár meðan tunlanir norð um Fjall hoyrdu til klassan 2 til 3 óhapp óhapp/km/ár.
Tey seinastu árini hava kommununar norðanfyri arbeitt uppá eitt uppskot at lata Norðoyartunnulin fíggja tunlanir norð um Fjall. Tað hevur verið roynt at fingið samgonguna at lagt uppskotið fram, men til fánýtis.
Nú hevur andstøðan tikið uppskotið til sín. Tað næsta vit hoyra er, at Henrik Old vil at undirsjóðartunlanir skulu nýtast til at fíggja Strandferðsluna. Samstundis er tað komið fram, at suðuroyartingmenninir hava fingið klípt Famijinstunnulin ímillum Hvalbiartunnulin og tunlanir borð um Fjall.
Tað er ikki undarligt at fólk kenna seg so dyggjuliga svikin. Tíðin er langt síðan farin frá verandi tunlum og tað verður ikki bíðað eitt sekund meira. Landið mergsýgur alivinnuna norðanfyri tunlanir fyri fleiri hundrað milliónir um ári í tøkuvinningi, vinningskatti og ørðum. Men at unna íbúgvinum virðulig vegviðurskiftir hevur ikki hepnast, hóast fólk hava rópt í 30 ár.
Hjalmar Zachariassen
Keldur
Landsverk: Tunlar í føroyum
Filmbrot: Eldur kom í bussin hjá bygdaleiðum í Klaksvík
Ljóðbrot: Manni Waag “Eldurin var stórur”
29. Tunlar Eystur um fjall og til Viðareiðis, skrivligur fyrispurningur frá Heina O.Heinesen
5. Hvalbiartunnilin og aðrir ikki dagførdir eldri tunlar, skrivligur fyrispurningur frá Jenis av Rana


text:
Øll skotvápn skulu sambært kunngerð um skráseting av skotvápnum skrásetast í eini vápnaskrá.
Umhvørvisstovan, ið umsitur vápnaloyvir, hevur eina serstaka heimasíðu har tað ber til at skráseta vápn. Sí leinkju niðanfyri:
Frá 1. januar 2017 krevst vápnaprógv. Persónar, sum eru 18 ár ella eldri og hava staðið vápnatrygdarskeiðið, kunnu søkja um vápnaprógv.
Vápnaskráin - umsókn um vápnaprógv
Um tú 1. januar 2016 ella áðrenn lógliga átti skotvápn, skalt tú einans útvega tær vápnaprógv, um tú skalt nýta skotvápnið til skjóting.
Persónar, sum eru føddir 31. desember 1985 ella áðrenn, og sum tann 1. januar 2016 ella áðrenn lógliga áttu skotvápn nýtast ikki at hava staðið vápnatrygdarskeið fyri at søkja um vápnaprógv.
Øll sum skulu nýta skotvápn til skjóting skulu hava vápnaprógv, óansæð nær tey eru fødd.
Fá meiri at vita um vápnaskráseting, prógv og annað her:
Sølufólk
Tel. 34 46 26
bardur@krosstein.fo


text:
Ríðingarfelagið: Tað sá einki út hjá reiðfólkunum áðrenn vikuskiftið, vegna nógva avfallið í vikuni var Leynavatn so stórt, at tað ikki vóru líkindir at ríða kapp á sandinum. men sum leygardagurin leið, var greitt at vatnið var minkað so frægt, at tað var nóg mikið at útseta kappingina ein tíma.
Tá so komið var í gongd, gekk skjótt at avgreiða kappingina, fyrsta grein var Skeið 100 mtr. Hetta er stakgrein har rossini ríða eitt at gangin. Hesa kappingina vann afturkomna Gylling, ið hevur verið burtur nøkur ár vegna foling. Regin Johannesen eigur og ríður Gylling, tey gjørdu ikki mætari enn at sláa skeiðmetið við Leynavatn. Nýggja metið eitur 8,5 sek. Regin fekk tó harðan dyst frá stórabeiggjanum Bárði Johannesen sum á Syrpu hevði tíðina 9,3. Nummar trý gjørdist Ísar við Kristfríð D. Jacobsen á baki.
Um tú veitst okkurt, sum VP ikki veit - skriva so til vp@vp.fo


text:
Carro letur upp í Miðvági
vinna15-04-2017 - 23:14 -
Hey øll viðskiftafólk hjá Carro.Hósnáttina 23.03.17 hendi tað, ið helst ikki skal henda: Verkstaðið brann í grund. Alt virksemið steðgaði, tað ið kundi gerast, var at rudda alt upp, sum niður var brent.
Takk fyri allar heilsanir og uppmuntringar, tað gevur okkum mót til at arbeiða víðari.
Nýggjur verkstaður verður bygdur, men enn er ikki greitt hvar hann verður.
Fyribils vera vit á Leitisvegi 54 í Miðvági, á verkstaðnum hjá Leivur Nattestad.
Ætlanin er at byrja har í viku 16.
Ætlanin er eisini, at vit kunnu heinta kundabilar, og seta teir aftur har teir vóru heintaðir, ella eftir avtalu.
Vinaligast
Sp/f Carro
Niels Nattestad
212551


text:
FM-finalur í Trongisvági - skráin
Um vikuskiftið verða FM-finalurnar hjá teimum yngru deildunum leiktar í Høllini í Trongisvági. Tilsamans verður kappast í 8 finalum og verða 5 ymisk feløg umboðað.
Heimaliðið TB-flogbóltur verður umboðað í D14 og G16, sum spæla ávikavist kl. 18,00 og 20,00 leygarkvøldið. Annars er skráin henda:
Eins og undanfarin ár verður gjørt nógv burtur út tiltakinum, og í dag verður Taraflax-gólvið breitt út í høllini, soleiðis at henda dagin verður tað bert flogbóltsvøllurin, sum verður umboðaður í høllini.
Varðin Pelagic er høvuðsstuðul í sambandi við finalutiltakið, sum verður gjøgnumført við stórari hjálp frá TB-flogbólti.
Seks dystir verða leygardagin og tey yngstu g 12 og D 12 spæla sunnudagin.


text:
Sambært grein 6 í løgtingslóg nr. 13. frá 21.mai 1954 um býarskipanir og byggisamtyktir við seinni broytingum verður við hesum gjørt kunnugt, at uppskot til broytingar til byggisamtykt fyri Fuglafjarðar kommunu verður lagt fram til alment eftirlit á kommunuskrivstovuni frá 01.03.2017 til 31.03.2017 allar gerandisdagar uttan leygardag frá kl 10 - 15.
Sambært uppskotinu verða hesar broytingar:
- Sethúsaøki/bústaðarøki "Øki B" á vestara landi niðanfyri Toftanesveg verður víðka út til planeraða øki innannfyri, har Ísvirkið stóð, t.v.s. út til matr. nr. 882e.Sambært galdandi byggisamtykti er økið útlagt sum havnarøki "Øki D".
- Økði millum Toftagøtu, Sýslumansgøtu, Kirkjuveg og oman til matr.. nr. 593a, sum sambært byggisamtyktina útlagt sum miðstaðarøki "Øki A" ,verður broytt til bústaðarøki "Øki B". Á hesun øki verður loyvt at gera íbúðarbygningar við fleiri íbúðum.
- Økið niðanfyri vestasta partin av Innandalsvegi frá matr. nr. 185b og vestureftir verður broytt frá almennum frítíðarøki "Øki F" til búðstaðarøki "Øki B".
- Økið, har goymslutunnlarnir eru og kunnu verða gjørdir verður frámerkt á kortskjali "Øki L" tunnlar.
Møgulig mótmæli móti uppskotinum og broytingaruppskot til hetta, ið skulu verða skrivlig, skulu verða Fuglafjarðar býráð, Ennivegur 38, 530 Fuglafjørður í hendi í seinasta lagi 21.04.2017. kl. 15.00
Fuglafjørður 27-02-2017
FUGLAFJARÐAR BÝRÁÐ


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Fjarðastevnurøðan 2014
08.07.2014
Fríggjadagin 4. juli varð Fjarðastevnan 2014 sett. Børn og ung hjá VÍF gingu skrúðgongu frá Ítróttarhøllini og oman á Torgið, har ið fitt av fólki var komið saman. Pauli T. Petersen, borgarstjóri, setti Fjarðastevnuna og niðanfyri verður røðan endurgivin.
Myndirnar hevur Karl Garðalíð tikið.
Góðu vestmenningar, føroyingar – góðu Fjarðastevnugestir.
Tær er mær ein stórur heiður at kunna bjóða tykkum vælkomin til Vestmannar at halda hátíðarhalda Fjarðastevnu.
Fyrsta Vestanstevna var í Vestmanna í 1952, og var Vestmanna ein partur av Vestanstevnuni fram til ár 2000 har bygdirnar Sandavágur, Miðvágur, Sørvágur og Vestmanna skiftust um at halda stevnuna 4. hvørt ár.
Hetta varð síðan broytt til, at vit nú halda Fjarðastevnu í Vestmanna 2. hvørt ár, meðan Skála og Strendur skiftast 2. hvørt ár.
Skráin fyri Fjarðastevnuna sær spennandi út, og vil Vestmanna Kommuna takka tykkum hjartaliga, ið eru so ófør at skipa fyri.
Bygdastevnurnar hava fingið harða kapping av teim óteljandi tiltøkum, ið eru kring landið hvørt vikuskifti um sumrarnar, og er tað einamest kappróðurin, ið dregur avbygdafólk til Fjarðastevnuna, eins og hinar bygdastevnurnar. Hetta kundi kanska tikið móti frá fyrireikarunum, men eru tey komin við sera hugnaligum tiltøkum til hesa stevnuna. Vónandi verða hesi væl vitjað.
Hugaligt er at síggja okkara íðkandi ungdóm og børn í skrúðgonguni, og ber hetta boð um, at ítrótturin í Vestmanna enn er í støðugari menning, hetta takka teim, ið brúka nógva tíð og orku í ítróttarhøllini og kappróðrarneystinum at venja og samskipa hetta arbeiðið.
Hetta sæst aftur, tá vit eiga fleiri leikarar á landsliðum í hondbólti, og eiga sera dugnaligar badminton leikarar, ið gera um seg eisini uttan fyri landoddarnar.
VÍF varð 75 ár tann 17. mai í ár, og bíða vit spent eftir bókini um søguna hjá VÍF, ið Helgi Jacobsen skrivar. Søgan hjá VÍF fevnir um hondbólt, kappróður, fimleik, svimjing, fótbólt, borðtennis, flogbólt o.a.
Heðin Winther Olsen, sáli, var ein dyggur stuðul hjá VÍF. Hann ætlaði at skrivað søguna um VÍF, men náddi tað ikki. Men hann hevur lagt eftir sær ein sera dýrabaran skatt í gerðabókunum heilt frá seinast í sekstiárunum. Søgan um VÍF, livandi ella á skrift, hevði verið nógv fátækari uttan Heðin.
Umframt eiga vit nógv heimildarfólk ið liggja inni við myndum og frásagnum, so áhugavert verður tá bókin kemur út.
Kappróðurin er tó eldri enn so. T.d. kann eg nevna seksmannafarið Ottosabát, ið róði fyrstu ferð á Ólavsøku 1925. Arni á Rógvi var róðursmaður, og var hann róðursmaður í 30 ár.
Jógvan í Skálum smíðaði ”Gamla”, í 1927 til fyrsta kappróðrarbát. Seinni smíðaði hann Havnarbátin, og soleiðis fingu Havnarmenn sítt drekastevni.
Í gomlum døgum var kappróðramálið heilt inni við Mariannusagrund, sum er komið til heiður og æru sum róðrarneyst.
Róðrarneysti hevur klakt nógvar sera góðir rógvarar, og eru vit sera spent til kappróðurin í morgin. Man nýggja Havfrúgvin basa Erlu Kongsdóttir í morgin, og hvussu fer at ganga hjá Jómfrúnni? Og sum prikkurin yvir i´num, fer Vestmenningur at bjóða Drekanum Reyða av í morgin. Góða eyðnu til okkara róðrarfólk.
Eg vil eisini ynskja róðrarfólki úr grannabygdini Kvívík góða eyðnu. Vit vóna, at Kvívíkingur tekur Knørr og vísir teimum, at tit eiga heimasjógvin á hesi stevnu.
Spennandi hondbóltsdystir eru eisini á skránni leygarkvøldið, hjá kvinnunum millum VÍF og Kyndil, og hjá monnunum VÍF og KÍF. Bestu eyðnu til okkara blá gulu grótharðu vestmenningar.
Til okkara ítróttarfólk, ið fara at verja borg í morgin, havið í huga ørindi úr yrkingini ”Morgun” hjá Martini Joensen:
”Viljin er sterkasta svørðið
Bítur á harðasta stál
Vónin er bjartasti brandur
Lýsir tær veg fram á mál”
Nú er hásummar, pisurnar eru floygdar, og fer stórur partur av okkara ungdómi av landinum at útbúgva seg. Vit vóna at síggja tykkum aftur, vit vóna, at tit velja at flyta heim aftur til okkara vakra land eftir lokna útbúgving. Vit vóna sjálvandi, at tit flyta aftur til heimbygdina Vestmanna.
Vit royna eftir besta førimuni at skapa trivnað fyri fólki ið her býr, og vilja vit gera enn meira komandi árini. Minnist til, at tað eru nógvir fyrimunir at búseta seg í Føroyum, og í Vestmanna. Her er trygt og gott at verða. Frísk luft og reint vatn. Bergtakandi vøkur náttúra. Fyrimunir eru at hava familjuna tætt hjá.
Framskygni hómast í okkara bygd Vestmanna, fólkavøksturin varð næststørstur í landinum, skattainntøkurnar hava verið fallandi fram til í fjør, men tá kom vend í, og kommunuskatturin vaks munandi. Skattainntøkurnar í ár eru góðar 7% hægri enn í fjør. Fiskavirkið er uppafturlatið, og starvast um 25 fólk har dagliga. Væntandi kemur eisini gongd á pelagiska virki hjá okkum, so uppaftur fleiri fólk koma at starvast innan okkara høvuðsvinnu í Vestmanna. Nýtt skip kom eisini til Vestmannar fyri kortum og hava vit leingi sakna, at okkara havnaøki aftur fyllist við skipum, ið kunnu skapa tey arbeiðspláss, ið vit partvíst mangla her í Vestmanna. í fjør fingu vit eisini á fyrsta sinni kosið ársins virki í Vestmanna ”Vestpack”. Ja, vit hava nógv at frøðast um, og gleðast yvir her í bygdini.
Fjarðastevnan skal rúma og hevur rúm fyri okkum øllum. Og er tað mín vón, at vit øll fara at fáa eina góða minningarríka Fjarðastevnu.
Við hesum orðum lýsi eg Fjarðastevnuna 2014 vera setta.
Takk fyri.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Upptøka av leysgangandi djórum
15.01.2013
Vestmanna Kommuna hevur undirskrivað samstarvsavtalu við løgregluna um upptøku av leysgangandi djórum. Aktingarmaður í Vestmanna er Helgi Andreasen, og byrjar hann í hesum starvi frá 16. januar 2013. Vestmanna Kommuna ynskir Helga góðan byrð við uppgávuni.
Um leysgangandi djór eru til ampa hjá fólki, skal sigast frá á politistøðini á tlf. 35 14 48. Løgreglan setir seg síðani í samband við aktingarmannin, sum tekur djórið upp og setir tað í varðveitslu.
Fyri upptøku og vistarhald av djórum verður kravt gjald, sum Føroya Landfúti hevur ásett. Verður t.d. ein hundur tikin í varðveitslu, kostar tað kr. 425,- at fáa hann aftur, um hetta verður gjørt beinanveg. Fyri hvørt byrjað samdøgur verða lagdar kr. 125,- aftur at rokningini, sum skal gjaldast til løgregluna.
Hevur eigarin ikki loyst djórið móti at rinda kostnaðin, verður djórið avhendað ella avlívað.
Samstarvsavtalan sæst her.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Nei, nei ikki eina sovorðna morreyða, sum tú hugsar um !
Hevur tú hugsa um, hvat 2 stig kunna gera? Ikki so stórur munur um tað eru 7 ella 9 stig úti, ella 10 ella 11, men um kropshitin hjá einum mennikja er 2 stig upp, so er tað fyri ongum. So liggur tað hvítumegin upp og annaðhvørt skelvur ella sveittar, sum ein grísur. So fínt er maskinaríið, og so kløkk er mekanisman. Tað er eitt, eitt annað er, at smakksansurin og nøsin hanga so neyvt saman, at um nøsin ikki virkar, so smakkar tú einki, tað er næstan tað ringasta. Feskan fisk úr Vágsbotni ella blóðmør….og nú hevur tað varað í meiri enn ein viku. …ná, nú var tað handa morreyða, hon er so í hvussu er eingin svíkur!


text:
Endurskin
Endurskin eru týdningarmikil, tá tú ferðast í myrkri í ferðsluni. Endurskin gera fólk til gongu sjónlig og fyribyrgja sostatt ferðsluóhappum. Serliga umráðandi er at nýta endurskin um veturin, tá myrkt er stóran part av samdøgrinum.
Brúkar tú endurskin í myrkri, minkar vandin fyri at fáa skaða til gongu í ferðsluni við uml. 85 %, sambært norska Transportøkonomisk Institutt (TØI). www.toi.no
Hygg at filmi, sum vísir mun á degi og nátt
FILMUR frá undirvísingartilfari
Soleiðis virka endurskin
Eitt endurskin er gjørt úr smáum glaslinsum ella smáum mikroprismum. Tað eru tær, sum geva afturskinið av ljósi í endurskininum. Tá ið ljós frá lyktunum á einum bili raka endurskinið, kasta glaslinsurnar/mikroprismurnar ljós aftur sama veg, haðan ljósið kom.
Á fakmáli verður afturskin nevnt retrorefleksión, sum merkir, at ljósstrálan verður kastað aftur í somu ætt.
Endurskin kann bjarga lívi
Brúkar tú endurskin, sæst tú úr 140 metra fjarstøðu, um bilurin brúkar nærljós. Brúkar tú ikki endurskin, sæst tú nústani, tá bilurin er 25-30 burturfrá. Roknað um til tíð, hevur bilførarin ávikavist 10 sekund og 2 sekund at umráða seg í, alt eftir um tú brúkar endurskin ella ikki. Endurskin eru ein bílig lívstrygging.
Gøtuljós geva falska tryggleikakenslu, og mong halda, at tað er óneyðugt at brúka endurskin, har gøtuljós eru. Soleiðis er ikki! Flestu ferðsluóhapp við fólki til gongu henda í bygdum øki. Hóast tú sært bilin, er ikki víst, at bilførarin sær teg. Nýt tí altíð endurskin, tá tú ert til gongu í myrkri.


text:
Ari av Rana
09.02.2018 - 12:37
Ítróttur > Ítróttur > Hondbóltur
Viðurkenda hondbóltssíðan Handball-Planet hevur kosið norsku Noru Mørk til heimsins bestu kvinnuliga hondbóltsleikara farna árið.
16 serfrøðingar frá 13 ymiskum londum eru komin fram til at Nora Mørk eigur hendan heiður. Umframt metingarnar frá serfrøðingunum hava 80.000 hondbóltsfjepparar kring heimin eisini atkvøtt fyri heimsins besta kvinnuliga hondbóltsleikara. Hesar atkvøður og atkvøðurnar blivu roknaðar um til stig.
26 ára gamla Nora Mørk vann við 60 stigum. Henni næst vóru norsku landskvinnurnar Camilla Herrem og Stine Bredal Oftedal við ávikavist 50 og 49 stigum.
Nora Mørk vann Championsleague við stórliðinum Györ úr Ungarn, umframt at vinna gull í bestu deildini í Ungarn. Eisini vann hon silvur í HM við Norra í desember, har hon eisini gjørdist toppskjútti við 66 málum.
Seinastu mánaðirnir hava tó eisini verið merkt av stóru sakini um deiling av privatum myndum av Noru Mørk. Fleiri persónar eru ákærdir fyri at hava deilt privatar myndir av norsku hondbóltsstjørnuni, umframt at harrarnir á norska hondbóltslandsliðinum høvdu myndirnar og deildu tær millum hvønn annan.


text:
Fyrr í tíðini varð deyðseyði ikki pikkaður í Vestmanna bygd í Norðstreymoy í tí hagaparti, sum kallast í Dølum, og hildið var, at ein huldumaður mundi búgva har og ansa eftir deyðseyðanum. Hvørt ár um heystið, tá ið vestmenningar vóru á fjalli í Dølum til at taka skurð, løgdu teir besta seyðin eftir á rættini, fyrst tá ið teir fóru at taka veðurlambsskurð og síðan uppaftur í klippingini, og morgunin eftir var seyðurin altíð burtur. Tað var løn til huldumannin fyri tað, at hann ansaði so væl eftir deyðseyðanum.
Jógvan, bóndi á Rógvu í Vestmanna, var størsti eigindómsmaður í bygdini og frágerðarmaður í mongum lutum, helst til styrki.
Ein dagin um heystið, sum teir vóru á fjalli í Dølum, noyddist Rógvu-Jógvan heim aftur til hús um kvøldið, tí konan skuldi eiga barn; men hinir fjallmenninir lógu eftir í einum húsi, sum teir høvdu allir í felagi í haganum. Hann segði tá við hinar, ið eftir vóru, at teir kundu taka hvønn seyð, ið teir vildu, til matarseyð, men hin gráa ómarkaða skuldu teir lata vera - hann visti, at tað var hulduseyður. Yvirvaksin var hann allan seyð, hesin grái. Best sum Jógvan er farin, sigur Andras í Lon, kallaður Stóri Andras: “Hasin grái ómarkaði er ein sáttarseyður; honum skulu vit hava krás av.” Teir drepa henda seyð og kóka um kvøldið. Sum teir hava lagt uppúr og eru setstir at eta, kemur ein hundur inn við reyðum helsi. Sjúrðarstovumaðurin blakar hundinum aðra hálva síðuna; hundurin fer við henni, og tá hoyra teir huldumann buka hann fyri durunum.
Um morgunin fer Rógvu-Jógvan norður aftur í Dalar til hinar at reka seyðin heim. Á veginum leggur hann seg at drekka úr einari keldu, og sum hann reisist upp aftur, nú stendur ein huldumaður uppi yvir honum. Báðir hava hund, og hundarnir leypa alt í einum saman at bítast. Kristinmanshundi stendur tap til, tí hulduhundurin hevur helsi, sum forðar hinum, so hann fær ikki bitið. Tá ið Jógvan sær hetta, setur hann stavin niður ímillum hálsin og helsið á hulduhundinum, so helsið brestur, og nú vinnur hansara hundur. So rúka menninir báðir saman at berjast. Jógvani stendur tap til; men hundur hansara loypur í knæsbøturnar á huldumanninum, og tá verður Jógvan við yvirlutan og drepur huldumannin. Síðan dró hann hann oman á Ennið og gróv hann har.
Tá ið Jógvan kom aftur í Dalar, var hann ikki greiður at møta. Eingin tordi at fara á fund hansara uttan Andras; hann tordi at møta honum, segði hann: tí sær tordi Jógvan einki at gera. Hesin Andras var tiltikin, bæði fyri stødd og styrki. Eitt løgboðið var tá í tíðini í Føroyum, at neytagarður skuldi til hæddar vera undir hond á manni, men ikki á Lítla Manni í Hesti og ikki á Andras í Lon í Vestmanna - tí Lítli Maður í Hesti var ov lítil og Andras í Lon ov stórur.
Men síðan ta tíð hevur deyðseyði verið pikkaður í Dølum sum aðrastaðni.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Eg stuðli Poul Michelsen, landsstýrismanni í Uttanríkis- og Vinnumálum
Eg eri sambandsmaður, og eg stuðli Poul Michelsen, landsstýrismanni í Uttanríkis- og Vinnumálum, í tí avtaluni, sum hann hevur gjørt í Útnorðurráðnum
Tað skal ongin danskur uttanríkisráðharri ógilda eina avtalu, sum landstýrismaðurin hevur gjørt við Ísland og Grønland. Talan er um eina politiska yvirlýsing, har samstarvið verður skipað millum londini - ein púra ófarlig yvirlýsing ella avtala.
Máti skal verða við undirbráttligheit - um vit góðtaka sovorðna framferð.
Men eg haldi, at landsstýrismaðurin skuldi tiki lut á ráðstevnuni í Keypmannahavn og ført fram okkara sjónarmið og fylgt við í tí, sum fer fram altjóða, herundir í Arktis.
Kaj Leo Holm Johannesen
løgtingsmaður fyri Sambandsflokkin
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Góð ráð til at eyðmerkja maktmenniskju
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Video - Vardø er ein óhugnaligur býur
Leopardsnigilin vinnur á morsniglinum
Tá fake gerst fakta
Dreingirnir úr Gøtu sleppa at halda fram í skúlanum við Løkin
Útflutningurin av makreli og sild er nógv minkaður
Aling á landi verður ein avbjóðing fyri føroyska alivinnu
Vespureiðrið (76) - 14. mai 2018
Nýggjur kupil verður reistur á Sornfelli
Fyrsti spakin settur í til nýggjan Hvalbiartunnil
Skógarmotta funnin á seyði í Føroyum
Bilsølustevna í SALT á Drelnesi
Rák (6) - Urtagott
Radiooperatørur roknaði positionina út, tað var bjargingin
Prát við Regin Jacobsen, um at Bakkafrost hevur keypt sølufyritøku í USA
Løtan er ikki røtt
NOVA úr Suðuroynni - Sending 6
Gjørd av byggiblokkum
Hetta kann ikki góðtakast
Doyði av e-sigarettini
Hugnaløtan (21) - Gestur: Lasse Klein
Forða fyri at manningarnar koma at bera kostnaðin
Opið hús á Kambsdali í sambandi við at FabLab verður alment tikið í nýtslu
Samband
Postboks 226
FO-600 Saltangará


text:
Eitt gott lív uttan útbúgving og heilsu?
Føroyar eru besta land at búgva í, og vit skora høgt á nógvum økjum í samfelagnum vísa tøl hjá Fólkaheilsuráðnum. Men tað eru serliga tvey øki, har føroyingar eru aftanfyri íbúgvarnar í OECD londum – útbúgvingarøkið haltar, og vit eru verri fyri likamliga og sálarliga. Hetta eiga vit at taka í stórum álvara, og tí mugu vit áhaldandi raðfesta hesi øki
Hvat er tað góða lívið? Hesin spurningur varð viðgjørdur í seinnapartssendingini Nón seinasta týsdag. Magni Mohr, formaður í Fólkaheilsuráðnum, var við í sendingini og greiddi frá eini kanning frá 2017, sum staðfestir, at Føroyar eru besta land at liva í, samanborið við ríkastu lond í heiminum.
Kanningin vísir, at viðvíkjandi lívsnøgdsemi liggja vit á einum tryggum fyrsta plássi. Inntøkurnar eru vaksandi, arbeiðsloysið er lágt, vit liva leingi, umhvørvið er reint og fólkaræðið riggar. Víst varð á, at fólk sum heild eru nøgd við og hava álit á landsins stýri, og at vit á hesum øki liggja høgt í mun til hini londini.
Men hóast vit yvirskipað hava tað gott, so eru tað eisini øki, sum krevja batar. OECD vísir á, at útbúgving er lykilin til eitt betri lív, og á hesum økinum liggja vit lágt samanborið við OECD lond.
Serliga eru tað PISA úrslitini; talið av føroyingum, sum fara á miðnámsskúla og møguleikarnir fyri hægri lestri, sum draga niður. Harafturat varð víst á, at vit hava avbjóðingar á heilsuøkinum, bæði viðvíkjandi likamligari og sálarligari heilsu. Sálarlig heilsa verður mett at verða størsta fólkasjúkan í framtíðini. Samgongan hevur framt fleiri batar á hesum økinum, men vit kunnu gera enn meira.
Samgongan hevur sett sær sum yvirskipað mál at raðfesta útbúgving og mentan. Hetta er alneyðugt, ynskja vit at venda kyns- og aldursbýtinum í landinum og at skapa trivnað sum heild. Í 2017 er lestrarstuðulin munandi bøttur, og ætlanin er at halda fram at betra um umstøðurnar til lesandi soleiðis at vit gerast kappingarfør við grannalondini, bæði tá ið umræður lestrarstuðul til hægri lestur, korini hjá lesandi við børnum og tá ið umræður lestrarbústaðir.
Viðvíkjandi heilsuøkinum er farið undir at gera eina heildarætlan fyri psykiatri í Føroyum. Betri sálarheilsa fyri øll er aðalendamálið, sum skal tryggja, at øll við sálarsjúku fáa eina javnbjóðis, dygdargóða og trygga tænastu, so tætt at gerandislívinum, sum til ber. Eisini verður áhaldandi arbeitt við at fáa fleiri serlæknar og onnur heilsustarvsfólk og at menna sjúkrahúsini. Herundir verður arbeitt við at menna eina sálarfrøðiliga eind.
Í Javnaðarflokkinum halda vit, at frælsi er at skapa sær eitt gott lív út frá egnum fortreytum og evnum. Men frælsið er bert veruligt, um tað er fyri øll. Tí arbeiða vit áhaldandi fyri javnstøðu fyri øll, soleiðis at øll hava somu møguleikar og skyldur, óansæð sosialan og etniskan uppruna, kyn, átrúnað ella aðra lívssannføring. Hetta er eitt av okkara grundsjónarmiðum.
Tað er upp til tað einstaka menniskjað at allýsa tað góða lívið, men tað er okkara uppgáva sum politikarar at skapa góðar karmar. Tí ynski eg framhaldandi at arbeiða fyri at betra um atgongdina til útbúgving og góða likamliga og sálarliga heilsu. Eisini er tað eitt hjartamál, at karmarnir fyri góða lívinum gera seg galdandi fyri allar samfelagsbólkar í landinum – eisini viðvíkjandi útbúgving og heilsu.
Kristianna Winther Poulsen,
løgtingskvinna fyri Javnaðarflokkurin


text:
Býráðsfundur 30. juni 2011
Býráðslimir:
Magnus Rasmussen, formaður
Klæmint Østerø
Bjarni Kjeld
Arnfinn Langgaard
Karl Rasmussen
Kristian Gaardbo
Fríðbjørg Weihe
Ikki møtt:
Sæunn Ó. Hansen
Beinta Olsen
Hans Jákup Johannesen
Kári Egholm Jacobsen
1.
J. nr. 102 – 11/00310
2. viðgerð av eykajáttan til keyp av Journalskipan og Sak-modul til Navision roknskaparskipanina.
-Býráðið hevur á fundi 26/05-2011 samtykt, at at veita eina eykajáttan á kr. 245.000 til keyp av journalskipan og sakmoduli.
-Býráðið hevur á fundi 30/06-2011 samtykt, við aðru viðgerð, at veita 245.000 kr. í eykajáttan til keyp av journalskipan og sakmoduli.
2.
J. nr. 243 – 11/00314
2. viðgerð av eykajáttan til ger av útbjóðingartilfari og byggiskrá í samband við bygging av nýggjari fimleikarhøll í Runavík.
-Býráðið hevur á fundi 26/05-2011 samtykt at veita eina eykajáttan upp á 700.000 kr til arbeiðið í hesum árinum.
-Býráðið hevur á fundi 30/06-2011 samtykt, við aðru viðgerð, at veita 700.000 kr. í eykajáttan til útbjóðingartilfar og byggiskrá.
3.
J. nr. 230 – 11/00336
Fíggjarætlan fyri Bókasavnið við Løkin fyri 2012.
Tilmæli frá Mentanardeildini:
Mentanardeildin hevur gjørt uppskot til fíggjarætlan fyri 2012, sum javnvigar við
944.442 kr
-Mentanarnevndin hevur á fundi 10/6-11 samtykt at taka undir við uppskotinum frá mentanardeildini til fíggjarætlan fyri 2012
-Býráðið hevur á fundi 30/06-2011 samtykt at taka undir við tilmælinum frá Mentanarnevndini.
4.
J. nr. 105 – 11/00237
Mentanarhúsfelagið søkir í skrivi df. 31/03-2011 um fíggjarligan stuðul til felagið.
-Mentanarnevndin hevur á fundi 10/6-2011 samtykt at játta Mentanarhúsfelagnum sama stuðul sum í fjør, 120.000 krónur.
-Fíggjarnevndin hevur á fundi 27.06.2011 tikið undir við við tilmælinum hjá Mentanarnevndini. Samstundis verður mælt til, at býráðið veitir eykajáttan upp á 120 tkr. til hetta.
-Býráðið hevur á fundi 30/06-2011 samtykt at taka undir við tilmælinum frá Mentanarnevndini og Fíggjarnevndini.
5.
J. nr. 521 - 10/00414
Reglur og fastar mannagongdir í samband við órudd á havnaløgum og almennum støðum sum heild.
-Vinnu- og havnanevndin viðgjørdi málið á fundi 21/03 2011. Tekniska deild ger uppskot um reglugerð saman við havnameistaranum. Reglugerðin verður komfirmerað av KSF og umhvørvisstovuni, og løgd fyri Vinnu- og havnarnevndina.
Tilmæli frá Teknisku deild:
Tekn. deild mælir til, at umsitingin fær heimild til at gera eina reglugerð eftir høvuðsprincippunum í uppskoti frá havnameistarinum dagfest 10.06.11, við tillagingum í mun til fyrirsitingarlóg og aðrar lógir og kunngerðir á økinum.
-Vinnu- havnanevdin hevur á fundi 20/6-2011 samtykt, at mæla til, at taka undir við tilmælinum frá Teknisku deild. Samstundis verður mælt til, at málið verður lagt fyri býráðið, við tí fyri eyga, at seta ein politik í verk á økinum.
-Býráðið hevur á fundi 30/06-2011 samtykt at taka undir við tilmælinum frá Vinnu- og havnarnevndini.
6.
J. nr. 11/00335
7.
J. nr. 511 – 11/00361
Víðkan av virkisbygninginum hjá Bakkafrost
Í skrivi df. 16/06-11 søkir TEKNISTOVAN v/Eyðun Petersen, Runavík, vegna Bakkafrost um loyvi at víðka bygningin á matr. nr. 274g við einum tilbygningi sum er 36mx41m til støddar, sambært skitsurnar nr. 01 – 02 – 03 og nr. 04 df. 16/06-11.
Eisini vísir TEKNISTOVAN á at neyðugt verðar at víðka havnalagið við uml. 500 m2 .
Tilmæli frá Teknisku deild:
Tekningarnar lúka ikki treytirnar til viðgerð til byggiloyvi, og tað ger TEKNISTOVAN eisini greitt, og spyr um kommunan kann geva loyvi til víðari projektering.
TD metir at havnalagið eigur at verða víðka við uml. 750 m2, og metir TD at henda víðkan av havnlagnum kostar uml. kr. 420.000,00.
TD mælir til at geva loyvi til víðari projektering av tilbygninginum.
Eisini mælir TD til at gera umsøkjaranum greitt, at loyvi er tengt av um fígging fæst til víðkanin av havnøkinum.
-Vinnu- havnanevdin hevur á fundi 20/6-2011 samtykt, at mæla til, at fylgja tilmælinum frá teknisku deild, og harumframt fáa eina tíðarætlan frá umsøkjarinum.
-Býráðið hevur á fundi 30/06-2011 samtykt at taka undir við tilmælinum frá Vinnu- og havnarnevndini.
8.
J. nr. 562 – 10/00482
Asfaltering, garður og gongubreyt við Meinigheitshúsið á Skála.
-Tekniska nevnd hevur á fundi 19/4-11 samtykt at mæla til, at keypa lendið fyri hóskiliga upphædd (89 kr/m2), og harumframt gera støði undir garðarnar og mótrokna virðið av hesum arbeiði sum endurgjald fyri lendið. Harumframt er samtykt at veita asfaltstuðul á 30 kr. pr. fermetur, tá ið arbeiðið er gjørt.
-Tekniska nevnd hevur á fundi 17/5-11 samtykt at TD tosar við Sylverius og formannin í Meinigheitshúsinum um at finna eina semju.
Tilmæli frá Teknisku deild:
TD hevur gjørt kostnaðarmeting av hvussu gongubreytir, garðar móti vegunum og asfalteringin av túninum kostar.
TD mælir til at gera betonggarðin móti gongubreytini á Skálavegi soleiðis, at hesin garður ber vektina av vegi og gongubreyt,
hesin verður mettur at kosta kr. 28.160,00
Stuðlagarð móti ”Bryggjan” er
mettur at kosta kr. 27.500,00
Asfaltering av túninum við
Meinigheitshúsið 400 m2 á
kr. 140,00 mett at kosta kr. 56.000,00 Í alt u/mvg kr. 111.660,00
Her aftur í móti letur Meingheitshúsið lendi til gongubreytirnar ókeypis til kommununa.
-Tekniska nevnd hevur á fundi 21/6-11 samtykt at mæla til, at treytað av, at meiniheitsráðið góðkennir semjuna, verða garðarnir gjørdir í ár, og asfaltið næsta ár. Bert ein partur av asfaltinum er at meta sum studningur, meðan restin er endurgjald.
-Býráðið hevur á fundi 30/06-2011 samtykt at taka undir við tilmælinum frá Teknisku nevnd.
9.
J. nr. 105 – 10/00157
Ger av felags parkeringsøki á Mýrunum til Skótahúsið, Vistarheimið og Barnagarðin.
Í tilboðnum uppá jørðarbeiði, sum skótarnir hava fingið, er eisini ger av parkeringsplássi.
Tilmæli frá Teknisk deild:
-Mentanarnevndin hevur á fundi 10/6-11 tikið undir við, at skótarnir gera parkeringsplássið vegna kommununa.
-Tekniska nevnd hevur á fundi 21/6-2011 mælt til, at parkeringsplássið verður gjørt eftir ávísing frá Teknisku deild og at kommunan endurridar skótunum kostnaðin kr. 310.000,- tá arbeiðið er góðkent av Tekn. deild.
-Býráðið hevur á fundi 30/06-2011 samtykt at taka undir við tilmælinum frá Mentanarnevndini og Teknisku nevnd.
10.
J. nr. 561 – 11/00374
Raðfesting av íløgum til vegagerð í kommununi í hesum fíggjarárinum.
Tilmæli frá Teknisku deild:
Tekn. deild mælir til at gera hesa raðfesting av íløgum til vegagerð í ár:
Gøtuljós til vegin á Flat í Funningsfirði
Liðuggerð av Lygnesvegi í Søldarfirði
Liðuggerð av Geilini í Lamba
Liðuggerð av Geilarvegi í Rituvík
-Byggi- og býarskipanarnevndin hevur á fundi 22/06-2011 mælt til, at taka undir tilmælinum frá TD, við tí broyting, at í Rituvík verður Geilagøta 2 liðugt asfalterað, og onki gjørt við Geilagøtu 1.
Liðugtgerð av nevndu vegateinum, verður tikið upp til fíggjarætlanarbeiðið til næsta ár.
-Býráðið hevur á fundi 30/06-2011 samtykt at taka undir við tilmælinum frá Byggi- og býarskipanarnevndini.
11.
J. nr. T 1t – 11/00121
VIST09 søkir um loyvi at keypa 3m av lendi norður eftir, at leggja afturat grundstykkinum matr. nr. 1t Tofta bygd.
Tilmæli frá Teknisku deild:
Tekn. deild mælir til partvíst at ganga umsøknini á møti, soleiðis at skilja, at markið verður flutt 3 metrar norðureftir, frá niðaru síðu á stykkinum, til 3 metrar frá ovaru síðu á húsunum hjá VIST09. Hetta tó treytað av, at Articon við fleiri, sum hava optión uppá grannastykkið, ganga við til hetta. OB hevur tosað við AA frá VIST09, sum metti, at henda loysn var nøktandi, men metti at tað vildi verið ein stórur fyrimunur um ferðsla slapp inn á stykkið norðanífrá. TD mælir til, at kommunan ikki blandar seg uppí hetta, men letur hetta vera eitt mál millum grannarnar.
-Byggi- og býarskipanarnevndin hevur á fundi 22/06-2011 mælt til, at taka undir við tilmælinum frá Tekn. deild.
-Býráðið hevur á fundi 30/06-2011 samtykt at taka undir við tilmælinum frá Byggi- og býarskipanarnevndini.
12.
J. nr. 512 - 11/00161
Articon v.fl. søkir í skrivi df. 17/06-2011 um at leingja tilsøgnina um grundøki í Runavík til bygging av íbúðum í Runavík, til 1. okt. 2011.
Tilmæli frá Teknisku deild:
Tekn. deild mælir til, at tíðarfreistin verður flutt sambært umsøknini, treytað av, at Articon gongur við til, at markið millum stykkið “hjá” Articon og Vist09, verður flutt 3 metrar norðureftir, frá niðaru síðu á stykkinum, til 3 metrar frá ovaru síðu á húsunum hjá VIST09.
-Byggi- og býarskipanarnevndin hevur á fundi 22/06-2011 mælt til, at taka undir við tilmælinum frá Tekn. deild..
-Býráðið hevur á fundi 30/06-2011 samtykt at taka undir við tilmælinum frá Byggi- og býarskipanarnevndini.
13.
J. nr. 512 – 11/00028
Stuðulsfelagið 22.10.2010, sum hevur obtión uppá grundstykki norðanfyri “Articon o.fl”, søkir við maili df. 19/06-2011 um at fáa obtiónina longda.
-Byggi- og býarskipanarnevndin hevur á fundi 22/06-2011 mælt til, leingja freistina í 3 mánaðar, treytað av, at økið fæst til keyps.
-Býráðið hevur á fundi 30/06-2011 samtykt at taka undir við tilmælinum frá Byggi- og býarskipanarnevndin.
14.
J. nr. 201100041
Álit um broyting av kommunulæknabygnaðinum við Skálafjørðin.
-Sosiala nevnd hevur á fundi 20/06-2011 einmælt samtykt at leggja málið fyri býráðið.
-Málið tikið av skrá, eftir áheitan frá formanninum í Sosialu nevnd.
15.
J. nr. 111 – 11/00331
TAKS biður í skrivi df. 30/05-2011 um álit viðvíkjandi umsókn frá Ítróttarfelagnum Svani, sum søkir um skattafrælsi.
-Fíggjarnevndin hevur á fundi 27.06.2011 viðmælt at veita skattafrælsi sambært umsóknina.
-Býráðið hevur á fundi 30/06-2011 samtykt at taka undir við tilmælinum frá Fíggjarnevndini.
16.
J. nr. 243 – 11/00314
Byggiskrá og skipan av nevndararbeiði (organisatiónsplanur) í samband við fyrireiking til bygging av fimleikahøll.
Tilmæli frá Teknisku deild:
Býráðið hevur samtykt eina tilgongd í sambandi við fyrireiking til bygging av nýggjari fimleikahøll og mælir Tekn. deild til, at býráðið samtykkir víðari gongdina í málinum - Uppskot df. 27/06-2011.
-Mentananevndin hevur á fundi 28/6-11 samtykt, at mæla til, at taka undir við tilmælinum frá Tekn. deild.
-Býráðið hevur á fundi 30/06-2011 samtykt at taka undir við tilmælinum frá Mentanarnevndini.
17.
J. nr. G 211b – 11/00116
Umsókn um byggiloyvi til MAGN støð á Høgabóli í Saltangará.
Í skrivi df. 07.02-11 søkirAi2 – Arkitekt & Inginiør, Kolding, vegna MAGN, Tórshavn um byggiloyvi til nýggja bensinstøð í Saltangará á matr. nr. 211b sambært innsendum tekningum.
-Býráðið hevur á fundi 30/06-2011 samtykt at taka undir við tilmælinum frá byggi- og býarskipanarnevndini.
18.
J. nr. G 219d – 11/00391
Hølisviðurskiftini hjá Fimleikafelagnum Støkk komandi venjingar-/kappingarár.
-Býráðið hevur á fundi 30/06-2011 samtykt at taka undir við tilmælinum frá Vinnu- og havnarnevndini.


text:
Kári P. Højgaard hevur svarað!
Her upp undir løgtingsvalið 2015 hevur Gudloysi sent spurningar út til øll okkara valevni, fyri at finna útav hvønn hugburð tey hava til mál, ið hava við trúarfrælsi og sekularisering at gera. Soleiðis hevur Kári P. Højgaard (Nýtt Sjálvstýri) svarað.
Svar: Tað verður veljarin sum avgerð, hvørjir samgongumøguleikar verða møguligir eftir eitt løgtingsval. Sjálvstýrisflokkurin samstarvaði við 3 aðrar flokkar fyrru helvt av farna samgonguskeiði, íroknað Miðflokkin.
Tøkk fyri spurningarnar
Vh. Kári P. HøjgaardNýtt Sjálvstýri
Merki: løgtingsvalið 2015


text:
Eru tit spentar?
So er fyrsta lúkan klár at avdúkast!
Tað er nemliga ein Shellac neglaviðgerð + negla olju, til tín og eina vinkonu, virði á yvir 1000kr. Tað er fitta Maria Súsanna (eisini kalla Marsanna), sum rekur vakurleika salongina Beauty Care v/Mariu Súsannu, sum letur hendan vinningin. WOW lekkurt, tí hvør dámar ikki at verða forkelaður? Mær dámar í hvussu er.
Áðrenn Maria Súsanna lat sína egnu salong upp á Eiði, arbeiddi hon í Stjørnuskotinum í Havn, so hon hevur góðar royndir.
Vakurleika salongin hjá Mariu Súsonnu bjóðar mangt og hvat, og er hon sera nágreinilig tá hon arbeiðir. Eisini er hon fitt og vinalig, og tað ger tað altíð eitt sindur hugnaligari, tá man ofta endar við at sita har í nakrar tímar. Ja, tað var nemliga Maria Súsanna, ið gjørdu mínar vøkru, vøøøkru negl til brúdleypið. Tað veit den, tær hildu so væl, eg havi ikki vita sovrigt. Av tí at brúdleypið var í Skálavík, gjørdu vit neglirnar longu mikudag. Men hósd-leygard gekk eg og manereraðist við límpistól og alt møguligt fjas, ið setti seg fast á neglirnar. Men eg fekk alt av og tær hildu sær í meira enn tríggjar vikur. Sum eg segði við Mariu, “Eg havi ongantíð kent meg so ljóta, sum tá neglirnar blivu tiknar av” haha… men eg meini tað, tær vóru so vakrar, og mínar lítlu hendur havi ongantíð sæð flottari út, enn tá.
Útyvir neglaviðgerðir, bjóðar Beauty Care, andlitsviđgerđir, fóta og hondrøkt, voks, massagu, makeup, brýr og vippur og ymiska sølu av vakurleika vørum v.m. So her eru allir møguleikar, til at verða forkelaður frá topp til tá. Tað er eisini upplagt at finna jólagávuna hjá Mariu Súsonnu, tí BeautyCare selur nemliga eisini gávukort! Kanska ein vinkona, mamma ella omma hevði verið glað fyri eina vakurleika viðgerð. Tað er jú torført at keypa lutir, til kvinnur sum eiga alt. Men forkelilsi fær ein ongantíð nóg mikið av.
Maria Súsanna heldur til í deiligum hølum norði á Eiði. Jajaaa, har hevur man eisini vakurleika salongir. Salongin er lutfallsliga nýggj, men Maria Súsanna hevur úr at gera. Helst nú upp undir jól. Tú kanst fylgja við henni á facebook síðuni HER har hon javnan lýsur við ymiskum góðum tilboðum. Eisini hevur hon eina profil á Instagram, har hon dagliga leggur myndir út, av vøkrum neglum og øðrum, ið hon hevur avrikað. Tú kanst fylgja henni HER.
Kappingin byrjar í morgin, og kemur at ganga fyri seg á facebook, so tað er at hava eyguni opin, so kanska tað verða tú og tín vinkona, sum verða hepnu vinnararnir.
Og um tú hevur tørv á onkrari vakurleika viðgerð, so kanst tú altíð seta teg í samband við BeautyCare og biðja tær um eina tíð. Tað kann gerast umvegis hennara facebook síðu ella við at ringja á 254035.
Eru tær ikki vakrar?? Hevði ynskt at eg enn var so fín!
M&K


text:
Runavík
Runavík er ein bygd í Eysturoynni. Runavík er yngsta bygd við Skálafjørðin, fyrstu húsini vóru bygd í 1916. Bygdarnavnið Runavík varð alment tikið í brúk í 1938. Í løtuni (2015) búgva 531 fólk í Runavík. Í Runavík er ítróttarøkið, fótbóltsvøllur og nýggja ítróttar-og fimleikahøllin, Bylgjan. Barnagarðurin á Mýrunum liggur í einum sera náttúruvøkrum umhvørvi við útsýni yvir Toftavatn. Í sama umhvørvi liggur Heimið á Mýrunum. Eysturoyar Ellis- og Røktarheim er eisini í Runavík. Ellisheimið er nýliga útbygt. Við Løkin í Runavík er gomul kornmylla bygd av nýggjum. Økið er sera vakurt og liggur beint við Hotel Runavík.
Í Runavík eru fýra virkin ítróttarfeløg – fótbóltsfelagið NSÍ, ið stendur fyri Nes Sóknar Ítróttarfelag, badmintonfelagið Nápur, hondbóltsfelagið Tjaldur og Bogaskjótingarfelagið Ørvur.
Í Runavík eru eisini KFUM Skótarnir við Løkin, ið eru sera virknir í løtuni við nýggjum skótahúsi, ið eisini er Føroya størsta. Skótarnir við Løkin hava eisini Føroya einastu Ungdómsskótar við uml. 15 virknum Ungdómsskótum. Í skótunum við Løkin eru uml. 40-50 Úlvar, Skótar og Ungdómsskótar.
Vinarbýir[rætta | rætta wikitekst]
Keldur[rætta | rætta wikitekst]
Slóðir[rætta | rætta wikitekst]


text:
Í 19. øld var tað so, at fleiri niðursetubygdir vóru grundaðar í Føroyum, og var Akrar ein av teimum.
Fyrsti maður, ið setti búgv á Økrum, var úr Sumba. Hetta var í 1817.
Seinri fluttu onnur til bygdina.
Kendasti maður á Økrum er Poul Johannes Midjord (1823-1908), ið var táttayrkjari. Hann giftist við dóttur Nesbóndans hinumegin fjørðin, men tað var ikki við bóndans vilja, og sagt verður, at Poul Johannes fór eftir unnustu síni á nátt og flutti hana yvir um fjørð, uttan at foreldrini vistu av.
Kendasti táttur hansara er eisini Nesbóndatátturin, har hann ger gjøldur burtur úr verfaðirinum.
Akrar
Akrar
Í 19. øld var tað so, at fleiri niðursetubygdir vóru grundaðar í Føroyum, og var Akrar ein av teimum.


text:
Punktgjald Vágar: Punktgjald Norðoyggja
politikkur18-04-2017 - 14:19 - Jóanis Nielsen
Tá øll onnur í Føroyum gjalda vegskatt fyri at koyra eftir vegum í Føroyum, so má tað sama verða galdandi til Vágar og Norðoyggjar. Annars verður borgarin viðfarin ymiskt, alt eftir hvar í landinum hann býr. Og tað er grundleggjandi skeivt.
Roynd verður nú gjørd frá politiskari síðu at gera útjaðaraøki r til avgjaldsøkir. Tað síggja vit, at núverandi samgonga roynir at gera. Undanførslur og lygnir verða nýttar, fyri at renna undan púra greiðum avtalum og samtyktum á Føroya Løgtingi. Fjølmiðlarnir verða eins og dukkur í dukkuleiki misnýttir av landstýrismanninum. Nógv demokratisk princippir verða brotin. Løgtingslógir verða brotnar. Avtalur verða brotnar. Politiski myndugleikin ger, at útjaðaraøkir verða verri fyri enn onnur økir og borgarar verða verri fyri tí teir búgva í ávisum økjum. Tað mest grundleggjandi í okkara demokratii, er júst at halda gjørdar avtalur og tryggja, at allir borgarar verða eins fyri lógini.
Um stutta tíð verður punktgjald eisini kravt av Klaksvík. Somu lygnir og undarførslur verða helst nýttar enn einaferð. Er hetta útjaðaraøkispolitikkurin í Føroyum ídag?
Marjus Dam, fyrrv løgtingslimur.


text:
28.2.13
This Kind of Thursday
Gott veður, gott lag og góður tónleikur her í Keypmannahavn!
27.2.13
Pakkar
Myndirnar eru frá dancelittleliar, apieceofcake82 og Pinterest
24.2.13
At spæla uppá Føroyar
27. og 28. september 2012 skipaði Granskingarráðið fyri Vísindavøku á fimta sinni, ið hesuferð varð hildin í Østrøm. Fleiri áhugaverdir fyrilestrar vóru á skránni. Tað, ið serliga fangaði okkara áhuga, var verkið Føroyar 5.2 - Hvussu ljóða Føroyar?, lagt til rættis av Jens L. Thomsen úr Orka og Una Árting, jarðfrøðingi, og var endabrakið á Vísindavøkuni.
Føroyar 5.2 er ein installatión, sum er ein samanrenning av video, surround-ljóði og rúmi. Ljóðið er upptøkur av ristingum í hellum, bergi og grótbrotum úr ytstu krókunum í Føroyum. Jens og Uni hava verið runt á 5 seismiskum mátistøðum í Føroyum og tikið upp, harímillum í Haldórsvík, í Vágunum, á Svínoynni og á Suðuroynni. Hesar upptøkurnar verða umboðaðar í hvør sínum hátalara, og sum ein gongur runt í rúminum, kann ein hoyra og føla, hvussu tey ymisku hornini í Føroyum ljóða. Áskoðarin følir ljóðið ígjøgnum "seismiskar" ristingar úr stórum sub-hátalarum, ið spæla infra-bass. Saman við ljóðinum verða videoklipp víst, frá tá teir hava gjørt upptøkurnar.
Verkið er eitt upplivilsi fyri bæði eygu og oyru; man verður umringaður av verkinum, og fær eina kenslu av at vera inni í Føroyum. Ein áhugaverd og øðrvísi kensla, ið er torfør at seta orð á.
Føroyar 5.2 gevur einum ferilin av, hvussu tað ljóðar at spæla uppá Føroyar – hvussu Føroyar bókstavligt ljóða. Hettar er heilt víst ein øðrvísi háttur at føra vísindi og tónleik saman.
Hendan upptøkan er frá framførsluni á Vísindavøkuni. Hon er tikin upp við iPhone, so hettar er bert ein brotpartur av tí, sum upplivingin veruliga var. Seismisku ristingarnar úr sub hátalarunum, tær skiftandi myndirnar á ymisku veggunum, og ljóðini úr øllum ættum - hesar sansaligu upplivingarnar ber ikki til at taka upp, men mugu upplivast. Vónandi fáa tit tó ein feril av, hvussu Føroyar ljóða. Um tú fært møguleikan at síggja verkið aftur, er at fara, tí hettar er ein uppliving uttan líka.
Føroyar 5.2 er ein installatión, sum er ein samanrenning av video, surround-ljóði og rúmi. Ljóðið er upptøkur av ristingum í hellum, bergi og grótbrotum úr ytstu krókunum í Føroyum. Jens og Uni hava verið runt á 5 seismiskum mátistøðum í Føroyum og tikið upp, harímillum í Haldórsvík, í Vágunum, á Svínoynni og á Suðuroynni. Hesar upptøkurnar verða umboðaðar í hvør sínum hátalara, og sum ein gongur runt í rúminum, kann ein hoyra og føla, hvussu tey ymisku hornini í Føroyum ljóða. Áskoðarin følir ljóðið ígjøgnum "seismiskar" ristingar úr stórum sub-hátalarum, ið spæla infra-bass. Saman við ljóðinum verða videoklipp víst, frá tá teir hava gjørt upptøkurnar.
Verkið er eitt upplivilsi fyri bæði eygu og oyru; man verður umringaður av verkinum, og fær eina kenslu av at vera inni í Føroyum. Ein áhugaverd og øðrvísi kensla, ið er torfør at seta orð á.
Føroyar 5.2 gevur einum ferilin av, hvussu tað ljóðar at spæla uppá Føroyar – hvussu Føroyar bókstavligt ljóða. Hettar er heilt víst ein øðrvísi háttur at føra vísindi og tónleik saman.
Hendan upptøkan er frá framførsluni á Vísindavøkuni. Hon er tikin upp við iPhone, so hettar er bert ein brotpartur av tí, sum upplivingin veruliga var. Seismisku ristingarnar úr sub hátalarunum, tær skiftandi myndirnar á ymisku veggunum, og ljóðini úr øllum ættum - hesar sansaligu upplivingarnar ber ikki til at taka upp, men mugu upplivast. Vónandi fáa tit tó ein feril av, hvussu Føroyar ljóða. Um tú fært møguleikan at síggja verkið aftur, er at fara, tí hettar er ein uppliving uttan líka.
22.2.13
Mánadagur
21.2.13
Real Life Exp.
Søgan verður fortald á minimalistiskan hátt, og frásøguhátturin er róligur, vakur, hugsunarsamur og poetiskur, og fær frítt spæl hesar 10 min. filmurin er.
Eg haldi, at filmurin er hugtakandi og vakur, og tónleikurin er feitur. Mær dámar væl Lindstrøm, og hevði gleðina at síggja hann upptraðka saman við songkvinnuni Christabelle á Roskilde Festival 2010. Eisini er tankin um at verða innilæstur í einari svimjihøll undrandi hugtakandi.
Meira um Kristoffer Borgli: Heimasíða, Vimeo
20.2.13
Matthias Heiderich
Kom summar, kom sól! Eg gerist í góðum lag, av at hyggja at hesum litføgru myndunum, og tær fáa meg at leingjast eftir heitari veðri. Serliga ein dag sum í dag, tá tað er hvítt uttanfyri
Myndamaðurin handan myndirnar er Matthias Heiderich. Hann er sjálvlærdur myndatakari, búðsitandi í Berlin, Týsklandi.
Heiderich er serliga áhugaður í at taka myndir av arkitekturi, og arbeiða við hvussu listasnið hjá bygningum koma til sjóndar alt eftir vinklinum á myndini. Heiderich gevur sær far um snið, horn, formar, og litir, sum fólk oftast bert kveita at í gerandisdegnum.
Myndirnar hjá honum kunnu sigast at vera minimalistisk, urban, menniskjatóm landsløg, oftast av Berlin. Hann tekur bæði grátónaðar myndir, og litríkar, mynstrutar myndir.
Tær litríku myndirnar eru organiskar, streymlinjaðar, við klárum litum og mynstrum (bomm arkitekturur); 80ara litaborð, inspirerað av polaroid myndum. Í teimum lit-leysaru myndunum er eitt tyngri huglag, litirnir eru gráari, men linjurnar eru kortini beinar og mynstrini greið.
Meira um Heiderich: Flickr, Heimasíða
Myndamaðurin handan myndirnar er Matthias Heiderich. Hann er sjálvlærdur myndatakari, búðsitandi í Berlin, Týsklandi.
Heiderich er serliga áhugaður í at taka myndir av arkitekturi, og arbeiða við hvussu listasnið hjá bygningum koma til sjóndar alt eftir vinklinum á myndini. Heiderich gevur sær far um snið, horn, formar, og litir, sum fólk oftast bert kveita at í gerandisdegnum.
Myndirnar hjá honum kunnu sigast at vera minimalistisk, urban, menniskjatóm landsløg, oftast av Berlin. Hann tekur bæði grátónaðar myndir, og litríkar, mynstrutar myndir.
18.2.13
Movies I've watched lately
Sakaris - Brace Myself
SAKARIS til lagið Brace Myself av plátuni I Have Beautiful Eyes.
Heiðrik á Heygum hevur leikstjórnað.
Videolagið bjóðar hyggjaranum aftur í 80ini, og Brace Myself minnir meg um tá eg plagdi at hyggja at ymiskum sendingum á MTV og VH1, harímillum Top of the Pops, har 80ara videoløgini vóru í hásæti. Í videolagnum eru fleiri tilvísingar til dugnalig listafólk og listaverk frá 70unum og 80unum, og tær eg havi hugsað meg fram til, eru m.a. A Clockwork Orange, Kate Bush, David Bowie, Kraftwerk, Abba, og har eru allarhelst fleiri. So trýst á play og ver bergtikin av feitum 'moves' hjá Sakaris, flottum dansarum, lekkrum synthum og ikki minst tónleikinum, tí lagið er feitt!
Heiðrik á Heygum hevur leikstjórnað.
Videolagið bjóðar hyggjaranum aftur í 80ini, og Brace Myself minnir meg um tá eg plagdi at hyggja at ymiskum sendingum á MTV og VH1, harímillum Top of the Pops, har 80ara videoløgini vóru í hásæti. Í videolagnum eru fleiri tilvísingar til dugnalig listafólk og listaverk frá 70unum og 80unum, og tær eg havi hugsað meg fram til, eru m.a. A Clockwork Orange, Kate Bush, David Bowie, Kraftwerk, Abba, og har eru allarhelst fleiri. So trýst á play og ver bergtikin av feitum 'moves' hjá Sakaris, flottum dansarum, lekkrum synthum og ikki minst tónleikinum, tí lagið er feitt!
15.2.13
Pannukakur
Bókin Góðaráð er allarhelst fast innbúgv í øllum húsarhaldum í Føroyum. Nú ein dagin fekk eg tvær vinkonur á vitjan, og avgjørdi at gera teimum pannukakur. Uppskriftina fekk eg úr Góðaráð, og pannukakurnar gjørdust so góðar, at ein av vinkonunum vildi hava uppskriftina heim við.
Uppskriftin er løtt - blanda alt tilfarið saman, og koyr tað á pannuna. Uppskriftina fáa tit her:
Uppskriftin er løtt - blanda alt tilfarið saman, og koyr tað á pannuna. Uppskriftina fáa tit her:
8 pannukakur:
150 g av hveitimjøli
1/2 tesk. av salti
1 súpisk. av sukri
2 1/2 dl av mjólk
1 dl av vatni
3 egg
25-30 g av margarini
Kuldi og kavi
Guðrun & Guðrun
4 - Styvlar frá Topshop
5 - Ur frá Casio
6 - Hálsprýði frá Jane Kønig
Eg havi verið forlipt í hesum niðurdeilinum í eitt longri tíðarskeið. Hann er úr mohair, so hann fellur so ómetaliga vakurt. Styvlarnir eru eisini feitir. Minna rættiliga nógv um Dicker Boots hjá Isabel Marant, bert fyri ein brotpart av prísinum, og enntá í leðri. Mær manglar eitt einkult hálsprýði við tunnari ketu, og hettar kundi verið eitt hugskot.
4 - Styvlar frá Topshop
5 - Ur frá Casio
6 - Hálsprýði frá Jane Kønig
Eg havi verið forlipt í hesum niðurdeilinum í eitt longri tíðarskeið. Hann er úr mohair, so hann fellur so ómetaliga vakurt. Styvlarnir eru eisini feitir. Minna rættiliga nógv um Dicker Boots hjá Isabel Marant, bert fyri ein brotpart av prísinum, og enntá í leðri. Mær manglar eitt einkult hálsprýði við tunnari ketu, og hettar kundi verið eitt hugskot.
12.2.13
Instaweek#2
Nú er ein mánaður skjótt farin aftur um bak, og eg stórtrívist. Tað kennist sum longri tíð - langt síðani eg havi upplivað so nógv, so skjótt.
/1. Eitt petti av íbúðini hjá mær /2. Lekkurt Chai Latte í kuldanum í Keypmannahavn /3. Og ja, tað sær út sum, at tað er jól /4. 13 ára føðingardagur verður hildin við nógv for lekkrum køkum! /5. Á vesinum hjá einum med.stud., høhø
11.2.13
Avvenjing
5-piece French Wardrobe hugtakið saman við fíggjarstøðuni í vesturheiminum hevur havt við sær ein áhuga i kvaliteti í mun til kvantitet tá tað kemur til klæðir. Málið sýnist at vera at eiga eitt haldbært, basis klædnaskáp (hygg t.d. her: Dead Fleurette, Tænkeboksen, SUS, Vilde Kaniner, Pagik), og rudda alt út, sum man ikki hevur verið í seinasta árið.
Á blogginum A Pair and a Spare hevur Geneva gjørt eina leiðbeining til hettar, ið eg haldi ljóðar rættiliga skilagóð.
Hennara seks stig eru hesi:
1. Rudda og koyr út - ov stór, lítil, illa farin klæðir skulu út, eins og klæðir tú ikki kennir teg væl í.
2. Lýs stílin hjá tær - hygg hvat er eftir í skápinum tá tú hevur ruddað út, og fá eina mynd av hvørjum tær dámar at vera í.
3. Savna tíni essentiellu pløgg - og finn útav hvørji tú heldur, at tær manglar.
4. Skipa klædnaskápið - so tú hevur yvirlit yvir pløggini í skápinum, og enntá kanst finna íblástur á henda hátt
5. Finn tína litafjøl - litir sum tær dámar, kennir teg væl í, og hóska til tín.
6. Kvalitetur yvir kvantitet - ikki bara keypa tí tað er bíligt ella hóskar tær hampuliga. Bíða heldur til tú finnur plaggIÐ.
"Wardrobe essentials" hjá Genevu kunnu síggjast her
Sjálv eri eg ómetaliga glað fyri úrvalið í mínum klædnaskápi, og eg havi uppbygt mær eitt haldbært basis-úrval. Eg skal bara duga betri at rudda út (punkt 1). Eg aavi alt ov nógv klæðir sum eg ikki havi verið í í minst 1 ár, og hettar gongur út yvir yvirlitið í skápinum (punkt 4).
Eisini havi eg ein lista av pløggum, ið eg kundi hugsað mær at leggja afturat klædnaskápinum (punkt 3). Tó fari eg ikki miðvíst út at leita eftir hesum pløggunum - her eri eg samd við modellini Caroline Brasch Nielsen, ið sigur:
Á blogginum A Pair and a Spare hevur Geneva gjørt eina leiðbeining til hettar, ið eg haldi ljóðar rættiliga skilagóð.
Hennara seks stig eru hesi:
1. Rudda og koyr út - ov stór, lítil, illa farin klæðir skulu út, eins og klæðir tú ikki kennir teg væl í.
2. Lýs stílin hjá tær - hygg hvat er eftir í skápinum tá tú hevur ruddað út, og fá eina mynd av hvørjum tær dámar at vera í.
3. Savna tíni essentiellu pløgg - og finn útav hvørji tú heldur, at tær manglar.
4. Skipa klædnaskápið - so tú hevur yvirlit yvir pløggini í skápinum, og enntá kanst finna íblástur á henda hátt
5. Finn tína litafjøl - litir sum tær dámar, kennir teg væl í, og hóska til tín.
6. Kvalitetur yvir kvantitet - ikki bara keypa tí tað er bíligt ella hóskar tær hampuliga. Bíða heldur til tú finnur plaggIÐ.
"Wardrobe essentials" hjá Genevu kunnu síggjast her
Sjálv eri eg ómetaliga glað fyri úrvalið í mínum klædnaskápi, og eg havi uppbygt mær eitt haldbært basis-úrval. Eg skal bara duga betri at rudda út (punkt 1). Eg aavi alt ov nógv klæðir sum eg ikki havi verið í í minst 1 ár, og hettar gongur út yvir yvirlitið í skápinum (punkt 4).
Eisini havi eg ein lista av pløggum, ið eg kundi hugsað mær at leggja afturat klædnaskápinum (punkt 3). Tó fari eg ikki miðvíst út at leita eftir hesum pløggunum - her eri eg samd við modellini Caroline Brasch Nielsen, ið sigur:
"I think you’re better off browsing than going out to buy a specific thing. I never think, ‘Oh, I need a coat, I’m going to go get a coat.’ You should see what’s out there, and not feel pressured to get something just because you need it. Also, it seems like every time you’re ‘on a mission,’ you don’t find what you’re looking for."
9.2.13
Prep, prime and pimp
1. Naked Basic eygnaskuggar frá Urban Decay
2. Corrector frá Bobbi Brown, bronzer frá Dior
3. Highlighter frá Topshop
4. Maska frá Ren, tónari frá Caudalie, krem frá Embryolisse
7.2.13
Nýtt Stativ
Tá eg flutti inn, var einki stað at heingja klæðini. Tað er eitt skáp í íbúðini, men har eru øll tingini hjá henni, sum eg framleigi frá. Solveig vísti mær hettar stativið, og eg fór beinanvegin í Silvan at keypa lutirnar. Tað var lætt at seta saman, og úrslitið líkist síðstu myndini. Voilà!
6.2.13
Plátuhúsar
Í trá við innleggið um framsýningina um plátuhúsar, havi eg valt nakrir húsar, ið mær dámar væl. Nógvir feitir plátuhúsar eru til, og hettar er bert eitt (lítið) úrval, ið kom mær í huga henda fyrrapart.
Subscribe to: Posts (Atom)


text:
Gera tit nakað við sunnheit á arbeiðsplássinum? – Nú er møguleikin her.
Vit á Havnar Fysioterapi bjóða okkum til at skipa fyri venjingum til starvsfólk tykkara. Venjingin kann ganga fyri seg í okkara vælegnaða venjingarrúmið, har upp til 10 persónar kunnu venja samstundis. Venjingin kann eisini ganga fyri seg úti á arbeiðsplássinum, um umstøðurnar eru til tað.
Tit kunnu leiga tykkum inn í okkara venjingarhølið til ein ella tveir tímar um vikuna.
Venjingin er sunn fyri hvønn einstakan, og kann eisini vera eitt gott ískoyti til tann sosiala partin á arbeiðsplássinum. Somuleiðis kann hettar vera ein góður inngangsvinkul til sunnheit á arbeiðsplássinum í aðrar mátar.
Venjingin økir um trivnaðin á arbeiðsplássinum og minkar um sjúkrafráverðu.
Ring á +298 31 21 31 fyri at frætta nærri ella set teg í samband við okkum.


text:
Orð: Kajfinn Hammer
Lag: Kris Kristofferson/Help me make it through the night
1. Eg skal aldri ivast meir um ein nýggjan morgundag,
hóast stjørnur síggjast ei, eg tó málið havi sæð!
Long og torfør var mín leið, áðrenn Jesus hjartað vann,
nú Hann gongur mær við lið, nýggjur dagur mær upprann!
Niðurlag: Míni mistøk eru mong, víst eg snávi dag um dag,
men eg fái hjálp at liva, nú eg Jesus havi sæð!
Tað, sum hendi mær í gjár, burt sum tokan tunga svann,
nú Hann gongur mær við lið, nýggjur dagur mær upprann!
2. Mangan lívið tykist fløkt, mál ei hómast fyri stavn,
og eg ivist um eg man náa tryggu Himmalhavn!
Tá ein rødd so still og mild til mítt hjarta talar blítt:
“Sí, Eg standi Tær við lið, óttast ikki, barnið Mítt!”


text:
"Tað mest einfalda og edrúiliga at spyrja seg sjálva um, tá mann hevur sæð ein eftir øllum at døma realistiskan film, er hvørt filmurin livdi upp til sína egnu ætlan. Trúgvi eg uppá filmin? Trúgvi eg, at menniskjuni í filminum eru til, at rúmini eru til, at trupulleikarnir eru til? Tað stutta svarið er ja! Eg trúgvi uppá Dreymar við havið. Eg trúgvi uppá Sakaris Stórá og eg trúgvi so sanniliga eisini uppá eina føroyska spælifilmslist."
Soleiðis byrjar Kinna Poulsen sítt ummæli av nýggja føroyska biograffilminum Dreymar við havið, sum Sakaris Stórá hevur leikstjórnað. Niðanfyri kanst tú lesa eitt brot úr ummælinum, og haldarar av Dimma+ kunnu trýsta á leinkið niðast í greinini og lesa alt ummælið.
-
Leikstjórin hevur tíð og rúm
Av stílinum í filminum komi eg mest í tankar um Sakaris Stórá sjálvan. Hóast hann við sínum 31 árum enn má metast sum ungur filmsleikstjóri, so hevur hann ment ein serligan stíl, ið longu hómaðist í framúrskarandi stuttfilminum “Passasjeren” frá 2009, sum var hansara fráfaringarfilmur á Nordland Kunst- og Filmfagskole í Lofoten. Sjálvandi hevur tað týdning hesum viðvíkjandi, at søgan í nýggja filminum partvíst líkist søguni í Summarnátt og Vetrarmorgun við ungum vinkonum, sum møtast og mennast. Tað hevur somuleiðis týdning fyri líkheitina, at Sakaris Stórá brúkar tann sama, dugnaliga filmsfotografin, ið sýnir stóran myndaligan ans bæði, tá hon zoomar inn á andlit og staklutir, og tá hon breiðir seg út at vísa okkum, hvussu stórt havið er. Men munur er eyðvitað á at gera stuttfilmar og so ein spælifilm uppá 80 minuttir sum Dreymar við havið og sjálvt um vit sum áður nevnt kenna okkurt aftur frá hinum báðum ungdómsfilmunum, tykist drúgvara formatið veruliga hóskandi til frásagnarháttin hjá Sakarisi Stórá. Her hevur leikstjórin tíð og rúm til allar sínar nærmyndir og allan sín visuella neyvleika. Filmurin er veruleikakendur og yvirheldur sum so tey krøv, ið realisman setir, so at eg trúgvi søguni, staðnum, menniskjunum, lutunum o.s.fr., sjálvt um alt hevur ein ávísan altmodisch tóna, ið fær meg at uppliva eina ávísa frástøðu í tíð. Eitt nú tykist scenografiin eitt sindur gamaldags við mynstrutum tapeti o.s.fr. og meg minnist ikki nógvar skíggjar í filminum. Búði eg í hasari klaustrofobisku bygdini við havið, hevði eg havt internet, útvarp, sjónvarp, ipad og iphone alt koyrandi í senn og helst eisini undirvatnsbát á sjónum og tyrlu á takinum. Handan einsamalla grillin, sum eftir øllum at døma er neystið hjá Elisabeth í veruleikans Skálavík, er ómetaliga fotogen og assosiatiónselvandi. Eg komi í tankar um túsund vesaligar grillir in the middle of nowhere, sum allar innlima tað serliga einsemi, sum er ungdómsins.
Dimma+ haldarar kunnu lesa alt ummælið hjá Kinnu Poulsen HER


text:
Uppskot um studningslán til bústaðir til fólk við skerdum førleika
Uppskot til samtyktar
Løgtingið heitir á landsstýrið um at leggja fyri Løgtingið løgtingslógaruppskot um studningslán til bústaðir til fólk, sum vegna skerdan førleikan av ymsum orsøkum ikki megna at búgva í egnum bústaði uttan ávísan sosialpedagogiskan stuðul.
Viðmerkingar:
Uppskotið var fyri á Løgtingi í 2007, men fall við teirri grundgeving, ”at landsstýrismaðurin hevur
lagt fyri tingið fleiri lógaruppskot, sonevnda bústaðarpakkan. Við hesum verður møguleiki at
útvega fólki við skerdum førleika íbúðir” (endurgivið úr álitinum). Nú eru skjótt trý ár liðin síðani hesa niðurstøðu, sum var grundgevingin fyri at fella uppskotið tá. Uppskotssetararnir halda, at nú er tíðin komin hartil, at Løgtingið má gera nakað við hetta álvarsmál og ikki balla tað inn í partapolitiskar undanførslur.
Tørvskanningar seinastu árini, sum t.d. Javni og Sinnisbati hava staðið fyri, og nýggjar staðfestingar vísa, at tørvur er á íbúðum ella bústøðum til fólk, sum eru í tí støðu, at tey eru ov vælvirkandi til at búgva á stovni ella í sambýlum, men hóast hetta ikki megna at búgva einsamøll uttan stuðul av ymiskum slagi. Her verður m.a. hugsað um fólk við likamligum breki, menningartarnað og fólk við sálarligum trupulleikum. Nærri lýst kunnu vit siga, at útboðið av bústaðarmøguleikum til fólk við serligum tørvi ikki er nóg stórt. Serliga er tørvur á tilboðum til fólk yvir 18 ár, sum hava menningartarn
ella trupulleikar av líknandi slagi, og sum kunnu búgva í egnari íbúð við stuðli.
Tað kann vera torført neyvt at allýsa, hvørjum bólki uppskotið er ætlað, men í høvuðsheitum snýr tað seg um at býta upp millum tey, sum kunnu búgva einsamøll við stuðli, og so tey, sum mugu hava fólk um seg alt ella meginpartin av døgninum.
Útboðið og kostnaðurin
Nógv av hesum fólkum búgva á stovni, í sambýlum, heima hjá foreldrum ella aðrari familju, tí lítil ella eingin møguleiki er at leiga ella ogna sær íbúð ella bústað, sum tey kunnu búgva í, samstundis sum tey fáa neyðuga stuðulin frá tí almenna. Hetta kemst m.a. av, at útboðið av slíkum íbúðum ella bústøðum er so avmarkað, og at hesi fólkini standa rættiliga aftarlaga í røðini, tá tað snýr seg um at fáa fatur á og kanska ogna sær slíkar bústaðir. Ein onnur orsøk til, at tað mest sum er ómøguligt hjá hesum fólkunum at seta búgv í egnari íbúð, er kostnaðurin. Húsaprísirnir hava havt beina kós upp eftir í nøkur ár, og hóast vøksturin kanska er støðgaður nakað á, so er príslegan so mikið høg, at tað heilt einfalt ikki ber til hjá hesum fólkunum at kappast við tey, sum hava betri fíggjarumstøður og tí eisini betri fíggingarmøguleikar.
Neyðugt at stuðla
Ynskja vit at hjálpa hesum fólkunum til møguleikan at liva eitt meira vanligt ella normalt lív, og vilja vit geva teimum møguleikan fyri sjálvsøgdum privatlívi og tí, sum har við fylgir, so er
neyðugt, at tað almenna stuðlar teimum og hjálpir teimum ávegis.
Við hesum verður roynt at taka týdningarmikið stig til at hjálpa hesum fólkum til at ogna sær egnan
bústað. Skotið verður upp, at tað almenna stuðlar allari bygging til hesi fólk soleiðis, at stuðul upp
til hálva millión verður latin fyri hvørja búeind. Hetta skal skiljast soleiðis, at hús við fýra, seks ella
átta búeindum kunnu verða bygd, og at tað almenna stuðlar slíkari bygging við upp til somu
upphædd fyri hvørja búeind, sum veitt verður til bygging av røktarheimsbústøðum. Stuðulin, tað almenna letur, eigur at verða tinglisin í ognini, og skal afturrindast, um búeindirnar verða seldar fólki, ið ikki hava líknandi tørv ella trupulleikar sum tey fólkini, hetta uppskotið er ætlað til.
Restina av byggikostnaðinum skulu tey, sum skulu eiga búeindirnar, sjálvi fíggja av sínum
inntøkum. Talan er í flestu førum um fólk, ið fáa fyritíðarpensjón við møguligum – men helst ikki stórum – eykainntøkum.
Einasti møguleiki fyri fígging er í dag bankarnir og sparikassarnir, sum tí eisini eru møguligir
fíggjarar í hesum føri. Uppskotssetararnir kundu tó hugsað sær, at lív verður blást í aftur
Húsalánsgrunnin, sum tá var ein upplagdur fíggingarstovnur at nýta í hesum føri. Til tess at lætta
um fíggjarpartin, hava uppskotssetararnir hugsað, at kommunurnar kunnu lata slíkum verkætlanum ókeypis grundøki. Í hesum sambandi varð skrivliga heitt á Klaksvíkar-, Runavíkar- og Tórshavnar kommunur umframt Føroya Kommunufelag og Kommunu Samskipan Føroya, og komu jalig svar frá øllum pørtum.
Hvør skal standa fyri byggingini
Uppskotssetararnir vendu sær tá til Javna og tosaðu við fólk við ávirkan og innliti, og tyktist bæði áhugi og vilji vera til staðar at gera slíkar ætlanir til veruleika. Eingin ivi kann valda um, at tørvurin
á slíkum bústøðum ikki bara er til staðar, hann er rættiliga stórur. Tað, sum øll tó leggja dent á, er, at bústaðurin einsmallur ikki altíð er nóg mikið, stuðul má eisini játtast tí, sum ognar sær bústaðin og býr í honum. Tað almenna eigur tí at binda seg til, at pedagogiskur stuðul fylgir við tí stuðlinum, sum verður játtaður til byggingina.
Byrjanin til hvørja verkætlan kann vera, at t.d. feløg, kommunur og tað almenna ella onnur finna saman og stovna sjálvsognarstovnar ella sjálvsognarfeløg, ið hava sum endamál at byggja búeindir
til fólk við serligum tørvi. Sjálvsognarfeløgini skulu hvørki hava tap ella vinning av sínum
virksemi, skulu virka undir treytum, sum verða álagdar slíkum stovnum ella feløgum.
Sjálvsognarfeløgini kunnu velja at standa fyri byggingini sjálvi, ella tey kunnu taka upp
samráðingar við kommunur ella byggifyritøkur at gera tað.
Tørvur og visitering
Sjálvsognarfeløgini skulu altíð virka í tøttum samstarvi við avvarðandi almennar myndugleikar, ið altíð eru teir, sum kenna tørv og annað tílíkt best. Allar týðandi avgerðir um byggingina, hvør eigur
at fáa tilboðið og annað slíkt, eiga altíð at verða tiknar í samráð við viðkomandi almennu
myndugleikar. Tí eiga almennu myndugleikarnir at hava eitt avgerandi orð at siga, tá greiða skal fáast á, hvørjir persónar skulu fáa stuðul til at ogna sær slíka íbúð. Og tað skal vera almenni myndugleikin, sum avgerð, hvussu nógvur pedagogiskur stuðul skal veitast í hvørjum einstøkum føri og á hvønn hátt. Tað er ikki møguligt at siga nágreiniliga, hvat hetta uppskotið kann koma at kosta landskassanum, verður tað samtykt. Uppskotssetararnir halda tó, at talan neyvan verður um nakra meirútreiðslu fyri landskassan, tí tey fólkini, uppskotið snýr seg um, skulu hava bú- og onnur tilboð frá tí almenna. Uppskotssetararnir halda, at talan heldur er um, at tað almenna veitir hesum fólkum viðkomandi og mannsømilig kor, javnbjóðis øðrum borgarum í landinum
Á Løgtingi, 26. februar 2010
Anita á Fríðriksmørk Bill Justinussen
løgtingskvinna løgtingsmaður


text:
Um rættarstøðu hjá strandalondum við umskarandi krøvum
Millum greinarnar í seinastu útgávu av leiðandi franska altjóðarættartíðarrinum Annuaire Francais de Droit International er grein hjá Bjørn Kunoy.
Greinin viðgerð rættarstøðuna, tá ið strandarlond hava umskarandi krøv til landgrunn, eisini ytra landgrunn, t.e. uttanfyri 200 fjórðingar frá grundlinjunum. Spurningurin hvørt almennar rættarreglur loyva einum altjóða dómstóli ella altjóða gerðarrætti at áseta landgrunsmørk í ytra landgrunsøkjum í støðum, tá ið landgrunsnevnd Sameindu Tjóða ikki hevur viðgjørt ella viðtikið avvarðandi viðmæli til strandalondini, ið eru stríðandi partar í millumlanda trætumáli, verður síðani útgreinaður.
Greinin tekur støði í almenna rættarástøði umframt útgreining av dóms- og gerðarrættarúrskurðum hesum viðvíkjandi.
Heitið á greinini er “Le tracé d´une frontière dans la zone située au-delà de 200 milles marins en l´absence de recommandations de la Commission des Limites du Plateau Continental” (ss. 35 - 71).
Annuaire Francais de Droit International verður útgivið av franska vísindastovninum Centre National de la Recherche Scientifique og er útgivið á hvørjum ári síðani 1953. Tíðarritið verður mett at verða tað leiðandi altjóðarættartíðarritið á fronskum máli.
Bjørn Kunoy er doktari í lóg frá Université Paris Ouest Nanterre.
Les um Bjørn Kunoy í Heilagrunninum


text:
Nýggjastu tíðindi
Viðmerking til 5. part í sendirøðini “Gud signi Føroyar.”
Skúlastýrið og leiðslan í Frískúlanum Kelduni vilja
hervið koma við nøkrum viðmerkingum til sendingina “Gud signi
Føroyar,” sum var send hóskvøldið 12. apríl.
Sí leinkju:
Felags foreldrafundur
Mikukvøldið 28. febr. kl. 19 skipar skúlastýrið fyri felagsforeldrafundi í stóra sali. Sálarfrøðingurin Tórfríð Danielsen hevur ein fyrilestur um evnið: "Tann góða relatiónin - hvussu tulka vit atferðina hjá okkara barni?" Tað verður borðreitt við ka…Les meira ˇ


text:
Vísindavøka í Vágsbotni - tiltøk til stór og smá
Granskingarráðið skipar aftur í ár fyri Vísindavøku. Tiltakið verður 23. og 24. september frá kl. 16 til 21 í hølunum hjá Granskingarráðnum í Vágsbotni, á Fiskatorginum og í Perluni. Umframt hetta, hava søvnini í býnum eisini opið hesar báðar dagarnar.
Hetta er triðja árið, at Granskingarráðið skipar fyri Vísindavøku. Vit fara at skipa tiltakið nakað øðrvísi enn undanfarnu árini. Á skránni eru fleiri tiltøk, sum á ymsan hátt sjónliggera gransking í Føroyum og aðrastaðni og vísa dømir um, hvussu vit brúka granskingarúrslit í gerandisdegnum. Endamálið er kunna um og kveikja áhugan hjá føroyingum flest fyri gransking og granskingarúrslitum.
Í Perluni vera styttri framløgur um alt millum himmal og jørð, m.a.: Stjørnuhimmalin, eldgos, heilsu, E-tilfeingi, ull, vekingarrørslur, laksaaling og ruskskiljing.
Í Vágsbotni vera m.a. First Lego League royndir, OilSim skeið, sýnisroyndir, teknikrókur og ymsar framsýningar. Tilfar frá tiltakinum “Vitan á Skák” í SMS fyrr í ár verður at síggja aftur, umframt annað kunningartilfar um føroyska gransking.
Skipað verður fyri gongutúri út at síggja Spor í Tinganesi og um viðrar verður stjørnukiking.
Fiskasuppa frá Birgiri Enni fæst til keyps og møguleiki er at keypa sær okkurt leskandi á kafe’unum í grannalagnum, sum allar hava opið hesar dagarnar.
Vísindavøkan er partur av tiltakinum European Researchers’ Night, sum hvørt ár verður fyriskipað 4. fríggjakvøld í september og í døgunum frammanundan. Tiltakið verður hildið í býum kring alt Evropa. Endamálið við European Reserachers’ Night er at økja um áhugan fyri gransking og fyri granskingarúrslitum í samfelagnum.
Tak niður tilfar um Vísindavøkuna:
Tíðindi og skrá fyri Vísindavøkuna 2010
Plakat Vísindavøka 2010
Lýsing av søvnunum og kort - kemur seinni
Les eisini um Vísindavøkuna 2009


text:
Grunnur Thorvald Poulsen av Steinum
Gávugóðs til ung listafólk
Endamálið hjá Grunni Thorvalds Poulsen av Steinum er sambært grein tvey í viðtøkunum at stuðla og eggja ungum fólki við listarligum hegni til útbúgving. Stovnsfæ grunnsins er arvur eftir Thorvald Poulsen á Steinum sambært testamentinum hjá honum.
Ein trýmannanevnd mannað við rektaranum á Fróðskaparsetrinum, formanninum í Føroya Lærarafelag og formanninum í Listafólkasambandi Føroya, LISA stjórnar grunninum. Rektarin á Fróðskaparsetrinum er nevndarformaður. Í løtuni er nevndin henda: Sigurð í Jákupsstovu, rektari, Herálvur Jacobsen, formaður í Føroya Lærarafelag og Ólavur Jakobsen, formaður í LISA.
Latið verður úr grunninum 8. februar, føðingardag Thorvalds. Nevndin ger sjálv av, hvør skal fáa stuðul úr grunninum, tað verður ikki latið eftir umsókn. Fyrstu ferð stuðul varð latin var í 2001.
Samstarv við Tórshavnar Musikkskúla
Tann 13. februar 2015 varð avtala undirskrivað millum Tórshavnar Musikkskúla umboðandi musikkskúl-arnar í Føroyum og nevndina fyri Grunn Thorvalds Poulsen av Steinum um stuðul.
Endamálið við avtaluni er at fremja endamál grunsins, sum er ”at stuðla og eggja ungum fólki við listarligum hegni til útbúgving”.
Sambært avtaluni, ið er galdandi í trý ár (2015-2017), veitir grunnurin musikkskúlunum stuðul upp á 50.000 kr. um árið í trý ár – til samans 150.000 kr.
Nevndin fegnast um avtaluna við musikkskúlarnar: ”Við hesari avtalu leggja vit upp til eitt tætt samstarv við listafakliga umhvørvið um leistin fyri veitan av gávugóðsi úr grunninum. Í fyrsta trý ára skeiðinum er valt at fara í samstarv við musikkskúlan, og royndirnar frá fyrsta árinum eru góðar. Á henda hátt vilja vit virka fyri, at grundarlagið fyri stuðulsveitingini er fakliga væl grundað og at stuðulin kemur fleiri til gagns ”, sigur Sigurð í Jákupsstovu, formaður fyri grunnin.
Í avtaluni er staðfest, at peningurin verður nýttur á slíkan hátt, at musikkskúlarnir fáa høvi at veita ungum tónleikaúrmælingum serligar umstøður at mennast innan sína listagrein til gagns fyrst og fremst fyri ungu listafólkini, men eisini fyri skipanina sum heild.
”Musikkskúlin er fegin um stuðulin úr Grunni Torvalds Poulsen av Steinum og vil virka fyri, at stuðulin kemur ungum gávuríkum listafólki til gagns. Áhugin fyri tónleiki í Føroyum er stórur, og fleiri ungir tónleikarar eru ávegis til framhaldandi lestur. Vit vóna, at stuðulin latin fyri 2016 fer at gera mun fyri ein breiðan hóp av ungum, evnaríkum tónleikarum og fyri einstøk tónlistafólk”, sigur Andrea Heindriksdóttir, stjóri á Tórshavnar Musikkskúla.
Um Grunnin
Thorvald Poulsen (føddur 8. februar 1912) var garðyrkismaður – gartnari – í Havn og hevði vakstrarhús og urtagarð sín, har sum R. C. Effersøes gøta og gøtan Egholmstrøð møtast. Hann átti eisini traðirnar, har SMS og meginparturin av R. C. Effersøes gøtu eru í dag. Alt hetta økið seldi hann og setti peningin á bók í Føroya Sparikassa, har hann stóð og rentaði, til Thorvald doyði. Torvald hevði áhuga fyri máli og list, og hann stovnaði grunnin til tess at stuðla ungum fólkum við listarligum evnum at nema sær útbúgving.
Limirnir í nevndini eru sambært viðtøkunum fyri grunnin rektarin á Fróðskaparsetri Føroya, formaðurin í Listasambandi Føroya og formaðurin í Føroya Lærarafelag.
Thorvald ynskti, at grunnurin skuldi handa gávur sínar á føðingardegi hansara tann 8. februar.
Gávugóðsið varð fyrstu ferð latið í 2001, og síðani hava 19 listafólk og ein stovnur fingið tillutað til samans 935.000 krónur úr grunninum.
Tey, sum hava fingið stuðul úr Grunni Thorvalds Poulsen av Steinum eru hesi:
2018: Anný Djurhuus Øssursdóttir, listakvinna, 50.000 kr.
2017: Tórshavnar Musikkskúli, umboðandi musikkskúlarnar í Føroyum, 50.000 kr.
2016: Tórshavnar Musikkskúli, umboðandi musikkskúlarnar í Føroyum, 50.000 kr.
2015: Tórshavnar Musikkskúli, umboðandi musikkskúlarnar í Føroyum, 50.000 kr.
2014: Heiðrun Petersen, fiólleikari, 50.000 kr.
2013: Bárður Reinert Poulsen, tónleikari og Janus á Húsagarði, teknari og rithøvundur 25.000 kr. í part.
2012: Anton Petersen, filmsleikstjóri, 60.000 kr
2011: Dáva Juul Magnussen, tónlistamað, 60.000 kr
2010: Herborg Silja Strøm, listarkvinnu, 60.000 kr
2009: Kjartan Hansen, fólkatónleikari og nemur sær útbúgving innan sjónleik, 60.000 kr
2008: Marianna Mørkøre, listarkvinna, 60.000 kr
2007: Sámal Blak, myndahøggari og málari, 60.000 kr
2006: Jóhanna Reginsdóttir av Steinum, sniðgevi, 60.000 kr
2005: Bárður Oskarsson, teknari og rithøvundur, 60.000 kr
2004: Marjun Kjelnæs, rithøvundur, Jógvan Sverrason Biskopstø, sniðgevi og teknari og Eivør Pálsdóttir, songkvinna, 25.000 kr. í part.
2003: Tróndur Bogason, tónasmiður, 60.000 kr
2002: Andrass Olsen, tónleikari, 60.000 kr, Teitur Árnason, filmsleikstjóri, 25.000 kr og Petur Elias Askham Guttesen, rithøvundi, 25.000 kr
2001: Rannvá Konoy, listakvinna 60.000 kr
Viðtøkurnar fyri Grunn Thorvalds Poulsen av Steinum
Avtala við Musikkskúlan um stuðul frá Grunni Thorvalds Poulsen av Steinum
Tórshavnar Musikkskúli & Grunnur Thorvalds Poulsens av Steinum - Eftirmeting - árið 2015